Luka 19 - Nkwa Asem (NA-TWI) | Biblica\nLuka 19 - Nkwa Asem (NA-TWI)\n1Da bi a na Yesu retwam wɔ Yeriko no, 2 ohuu ɔbarima bi wɔ hɔ a wɔfrɛ no Sakeo. Na Sakeo yɛ ɔtowgyeni panyin san yɛ osikani nso. 3 Bere a Yesu retwam no, Sakeo pɛe sɛ anka ohu no nanso esiane sɛ na ɔyɛ onipa tiaa na wɔn a wodi Yesu akyi no dɔɔso nti, wanhu no. 4 Esiane sɛ na Sakeo nim sɛ Yesu bɛfa nnyedua bi a na esi hɔ no ase nti, ɔkaa ne ho kɔforoo saa nnyedua no.\n5 Bere a Yesu duu nnyedua no ase no, ɔmaa n’ani so huu no ka kyerɛɛ no se, “Sakeo, yɛ ntɛm na si fam na wo fi na ɛnnɛ mɛtena.”\n6 Sakeo yɛɛ ntɛm sii fam de anigye gyee no fɛw so.\n7 Nnipa a wodi Yesu akyi no huu eyi no, wonwiinwii kae se, “Ɔdebɔneyɛfo yi na wakɔ akɔsoɛ no.”\n8 Bere a nnipa no renwiinwii no, Sakeo begyinaa Yesu nkyɛn kae se, “Awurade, ɛnnɛ, mede m’ahode mu fa kyɛ ahiafo, na sɛ masisi obi wɔ biribi mu a, metua mmɔho anan ama no.”\n9 Yesu ka kyerɛɛ no se, “Ɛnnɛ na nkwagye aba ofi yi mu, efisɛ, oyi nso yɛ Abraham ba. 10 Na mebae sɛ merebɛhwehwɛ wɔn a wɔayera na magye wɔn nkwa.”\nAdwumayɛ ho akontaabu\n11 Bere a Yesu ne nnipa no rebɛn Yerusalem no, ɔsan buu wɔn bɛ foforo de kyerɛɛ wɔn sɛ, Onyankopɔn Ahenni no abɛn.\n12 Ɔkae se, “Ɔdehye bi a watu kwan akɔ akyirikyiri asase bi so san kɔɔ ne kurom kohuu n’abusua mu mpanyimfo sɛ wonsi no hene. 13 Ansa na ɔrebefi n’akwantu no ase no, ɔfrɛɛ n’adwumayɛfo mu du maa wɔn mu biara sidi ɔpedu ka kyerɛɛ wɔn se, ‘Momfa sika yi nyɛ adwuma kosi sɛ mɛba.’ 14 Kurom hɔfo no tee n’ahenni no ho asɛm no, wotuu nnipa kohuu mpanyimfo no se wɔmpɛ no.\n15 “Nanso wosii no hene ma ɔsan kɔɔ baabi a na ɔyɛ adwuma no. Odui no, ɔfrɛɛ n’adwumayɛfo du no se, wommebu sika a ɔde maa wɔn no ho nkontaa nkyerɛ no.\n16 “Odwumayɛfo a odii kan bae no bɛka kyerɛɛ no se, ‘Me wura, wo sika sidi ɔpedu no, mede ayɛ adwuma anya ho mmɔho du.’\n17 “Owura no ka kyerɛɛ no se, ‘Mo, akoa pa, esiane sɛ woadi kakraa a mede hyɛɛ wo nsa no ho nokware nti, mede nkurow du bɛhyɛ w’ase na woadi so.’\n18 Odwumayɛfo a ɔto so abien no bae bɛka kyerɛɛ no se, ‘Me wura, wo sika sidi ɔpedu no, mede ayɛ adwuma anya ho mmɔho anum.’\n19 “Owura no ka kyerɛɛ no se, ‘Mede nkurow anum bɛhyɛ wase na woadi so.’\n20 “Ɔfoforo nso bɛkae se, ‘Me wura, wo sika sidi ɔpedu a wode maa me no, mede siei, eni. 21 Na misuro sɛ mfaso a menya no, wubesisi me agye, efisɛ, wo tirim yɛ den. Nea ɛnyɛ wo de, wugye; nea wunnuae nso, wutwa.’ 22 Ne wura no buaa no se, Akoa bɔne, wo anom asɛm so na megyina abu wo atɛn. Wunim sɛ me tirim yɛ den. Nea ɛnyɛ me de no migye; nea minnuae no, mitwa. 23 Adɛn nti na woamfa me sika no ankɔto sikakorabea? Anka mebae yi menya ho nsiho.’\n24 “Ɔka kyerɛɛ n’asomfo a na wogyina hɔ no se ‘Munnye sika no mfi ne nsam mfa mma nea ɔde ne de yɛɛ adwuma nyaa mmɔho du no.’\n25 “Asomfo no kae se, ‘Yɛn wura, sɛ oyi de ɔwɔ sika pii!’\n26 “Owura no kae se, ‘Nea moreka no yɛ nokware. Nanso merema moate ase sɛ, nea ɔwɔ pii no, wɔbɛma no bi aka ho, na nea ɔwɔ kakraa bi no, nea ɔwɔ mpo no, wobegye afi ne nsam. 27 Na afei momfa m’atamfo a anka wɔmpɛ sɛ midi ade no mmra m’anim ha na munkum wɔn!”\n28 Yesu kaa nsɛm yi wiei no, odii n’asuafo no kan kɔɔ Yerusalem. 29 Ɔrebɛn Belfage ne Betania a ɛbɛn Ngo Bepɔw no no, ɔsomaa n’asuafo no mu baanu ka kyerɛɛ wɔn se, 30 “Monkɔ akuraa a ɛbɛn ha no ase na mudu hɔ a, mubehu afurum ba bi a obiara ntenaa ne so da sɛ wɔasa no. Monsan no mfa no mmrɛ me. 31 Na sɛ obi bisa mo se, ‘Adɛn nti na moresan no’ a, monka se, ‘Aboa no ho hia Awurade!’ “\n32 Asuafo baanu a wɔkɔe no kohuu aboa no sɛ ɔsa hɔ sɛnea Yesu kae no. 33 Bere a wɔresan afurum ba no no, ne wuranom bisaa wɔn se, “Adɛn nti na moresan aboa no?”\n34 Wobuaa wɔn se, “Ne ho hia Awurade.”\n35 Asuafo no de afurum ba no brɛɛ Yesu de wɔn ntama sesɛw ne so ma ɔtenaa ne so. 36 Yesu te afurum ba no so rekɔ no, nnipa de wɔn ntama sesɛw ɔkwan no so ma ɔfaa so. 37 Oduu Ngo Bepɔw no so baabi a wɔrebesian akɔ Yerusalem no, n’akyidifo no nyinaa de osebɔ kamfoo Onyankopɔn yii no ayɛ wɔ Yesu anwonwade ahorow a wayɛ no ho se, 38 “Nhyira ne ɔhene a ɔreba Awurade din mu no! Asomdwoe ne anuonyam nka Onyankopɔn wɔ sorosoro nohɔ!”\n39 Farisifo no bi a na wɔfra nnipakuw no mu no ka kyerɛɛ Yesu se, “Kyerɛkyerɛfo, kasa kyerɛ w’akyidifo no na wommua wɔn ano!” 40 Yesu buaa wɔn se, “Sɛ womua wɔn ano koraa a, abo mpo bɛkamfo me ayi me ayɛ.”\nYesu su ma Yerusalem\n41 Yesu rebɛn Yerusalem a ohuu kurow no no, osu maa emu nnipa no se, 42 “Mo a anka asomdwoe yɛ mo de nanso moampɛ no, mobɛhwehwɛ asomdwoe akyi kwan, nanso, mo nsa renka da! 43 Nna bi bɛba a mo atamfo bɛba abɛtoa mo, aka mo ahyɛ, 44 atɔre mo ne mo mma ase asɛe mo kurow yi pasaa, efisɛ, moapo adom a Onyankopɔn de adom mo no.”\nYesu pam aguadifo fi asɔredan mu\n45 Yesu duu Yerusalem no, ɔkɔɔ asɔredan mu kɔpamoo nnipa a na wɔredi gua wɔ hɔ no kae se, 46 “Wɔakyerɛw se, ‘M’asɔredan yɛ mpaebɔbea; nanso mode ayɛ akorɔmfo ahyiae!”\n47 Saa bere no nyinaa na asɔfo mpanyimfo, mmara no akyerɛkyerɛfo ne ɔman no mu mpanyimfo rehwehwɛ ɔkwan a wɔbɛfa so anya no, akyere no, akum no. 48 Nanso na wonhu ɔkwan biara a wɔbɛfa so akyere no, efisɛ, bere nyinaa na nnipa akyere ne so retie no.\nNA-TWI : Luka 19


ምሳሌ 9 NASV – Mmebusɛm 9 AKCB | Biblica\nምሳሌ 9 NASV – Mmebusɛm 9 AKCB\nNyansa Ne Nkwaseasɛm Frɛ\n1Nyansa asi ne fi;\nwasisi nʼafadum ason.\n2Wasiesie ne nam de afra ne nsa,\nwato ne pon.\n3Wasoma ne mmaawa, na ɔfrɛ\nfi kuropɔn no sorɔnsorɔmmea hɔ se,\n4“Momma ntetekwaafo nyinaa mmra ha!”\nƆka kyerɛ wɔn a wonni atemmu se,\n5“Mommra mmedi mʼaduan\nna monnom nsa a mafra no.\n6Munnyaw mo ntetekwaasɛm no na mubenya nkwa;\nmonnantew ntease akwan so.”\n7Nea ɔteɛteɛ ɔfɛwdifo no frɛ ahohorabɔ;\nna nea ɔka amumɔyɛfo anim no nya ɔyaw.\n8Ɛno nti, nka ɔfɛwdifo anim na ɔmmɛtan wo;\nka onyansafo anim na ɔbɛdɔ wo.\n9Ma onyansafo akwankyerɛ na ɔbɛkɔ so ahu nyansa;\nkyerɛkyerɛ ɔtreneeni na ɔde bɛka nʼadesua ho.\n10Awurade suro yɛ nyansa mfiase\nƆkronkronni no ho nimdeɛ yɛ ntease.\n11Me mu na wo nna bɛdɔɔso,\nna wɔde mfe bɛka wo nkwa ho.\n12Sɛ woyɛ onyansafo a, wubenya wo nyansa so mfaso;\nsɛ woyɛ ɔfɛwdifo a, wo nko ara na wubehu amane.\n13Ɔbea ɔkwasea yɛ ɔkasafo;\nonni ahohyɛso na onni nimdeɛ.\n14Ɔte ne fi pon ano,\nna ɔte akongua a esi kuropɔn no sorɔnsorɔmmea,\n15na ɔfrɛfrɛ wɔn a wotwa mu wɔ hɔ,\nwɔn a wɔnam wɔn kwan so tee se,\n16“Momma ntetekwaafo nyinaa mmra ha”\n17“Nsu a wowia no yɛ fremfrem\nna aduan a wodi no ahintawee no yɛ dɛ!”\n18Nanso wonnim koraa sɛ awufo wɔ hɔ\nsɛ nʼahɔho wɔ ɔda no ase tɔnn.\nAKCB : Mmebusɛm 9


Wɔfaa Yeriko Kuro no Bere a Wɔka Hyɛɛ Mu Bere Tiaa Bi Akyi | Adesua\nKENKAN WƆ Afrikaans Cambodian Chitonga Cibemba Cinyanja Dangme English Ewe French Ga Garifuna Greenlandic Italian Kikaonde Kikongo Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Totonac Tshiluba Tsonga Tswana Twi Umbundu Venda Xhosa Zulu\nDɛn na wɔn a wɔtutu fam hwehwɛ tetefo nneɛma mu ahu a ɛkyerɛ sɛ wɔanka Yeriko kuro no anhyɛ mu bere tenten ansa na wɔreko afa?\nYosua 6:10-15, 20 ka sɛ Israel asraafo no bɔɔ nsra faa Yeriko kuro no ho pɛnkoro da biara. Wɔyɛɛ saa ara nnansia. Ɛda a ɛto so nson no, wɔbɔɔ nsra faa kuro no ho mpɛn nson. Afei, Onyankopɔn maa Yeriko afasu a ɛyɛ den no dwiri guiɛ, na Israelfo faa kuro no. Sɛnea Bible ka no, wɔn a wɔtutu fam hwehwɛ tetefo nneɛma mu nso ahu biribi a ɛkyerɛ sɛ wɔanka Yeriko kuro no anhyɛ mu bere tenten anaa?\nTete no, sɛ asraafo twa kuro bi fasu ho hyia sɛ wɔrekɔto ahyɛ so a, na ɛkyerɛ sɛ wɔaka kuro no ahyɛ mu. Sɛ wɔka kuro bi hyɛ mu ma ɛkyɛ a, kuro no mufo di aduane a wɔde asie dodow no ara. Sɛ asraafo no nya ko fa kuro no a, wɔfa biribiara a wɔpɛ a aduane a aka wɔ kuro no mu nso ka ho. Ɛno nti bere a wɔn a wɔtutu fam hwehwɛ tetefo nneɛma mu tutuu Palestina nkuro a atamfo ka hyɛɛ mu no, wɔanhu nnuane pii wɔ hɔ. Mmeae bi wɔ hɔ a wɔanhu hwee koraa. Nanso, Yeriko amanfo so deɛ, ɛnte saa. Nwoma bi ka sɛ: “Sɛ nkuku da nkyɛn a, ade a wɔhuu sɛ ɛdɔɔso paa wɔ hɔ yɛ awi anaa ayuo.” Ɛde kaa ho sɛ: “Ɛntaa nsi sɛ wɔbɛhu ayuo pii saa.”—Biblical Archaeology Review.\nBible ka sɛ Israelfo amfa aduane biara amfi Yeriko efisɛ na Yehowa aka akyerɛ wɔn sɛ mma wɔmfa bi. (Yosua 6:17, 18) Ɛsan ka sɛ Israelfo no to hyɛɛ Yeriko so wɔ osutɔbere mu, ayuo twabere akyi pɛɛ. Saa bere no, na wɔde aduane pii asie wɔ kuro no mu. (Yosua 3:15-17; 5:10) Aduane bebree a na ɛda so wɔ Yeriko kuro no mu bere a wɔkaa kuro no hyɛɛ mu akyi no di adanse sɛ wɔanka wɔn anhyɛ mu ankyɛ, sɛnea Bible ka no.\nNsɛmmisa a Efi Akenkanfo Hɔ—November 2015


Dɛn na Ɛbɛkɔ so Atemmu Da? | Sua\nKENKAN WƆ Afrikaans Albanian Amharic Arabic Armenian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Shona Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\n1. Dɛn ne Atemmu Da?\nSɛnea yehu wɔ mfonini a ɛwɔ nifa so hɔ mu no, nnipa pii susuw sɛ, Atemmu Da no, Onyankopɔn bɛma akra ɔpepepem pii abegyina n’ahengua no anim, na wagyina wɔn bɔne a wɔayɛ atwam so abu wɔn atɛn. Onyankopɔn betua ebinom ka ma wɔakɔ soro, na ebinom nso bɛkɔ hell. Nanso Bible ma yehu nea Atemmu Da no de bɛba; ɛne sɛ ebegye nnipa afi nsisi mu. (Dwom 96:13) Onyankopɔn ayi Yesu sɛ Ɔtemmufo, na ɔde atɛntrenee bɛsan aba.—Kenkan Yesaia 11:1-5; Asomafo Nnwuma 17:31.\n2. Ɔkwan bɛn so na Atemmu Da de atɛntrenee bɛsan aba?\nBere a Adam, ɔbarima a odi kan no hyɛɛ da tew Onyankopɔn so atua no, ɔde n’asefo nyinaa kɔhyɛɛ bɔne, amanehunu ne owu ase. (Romafo 5:12) Yesu benyan nnipa ɔpepepem pii afi awufo mu, na ɛno bɛma ɔde atɛntrenee asan aba. Adiyisɛm nhoma no ma yehu sɛ, Kristo Yesu mfe apem nniso no mu na ɔbɛyɛ eyinom nyinaa.—Kenkan Adiyisɛm 20:4, 11, 12.\nNnipa a wobenyan wɔn no, wɔrenhwɛ bɔne a wɔyɛe ansa na wɔrewu no ho mmu wɔn atɛn. “Nhoma mmobɔwee” a wɔaka ho asɛm wɔ Adiyisɛm ti 20 no, sɛ wɔda emu nsɛm adi a, nea wɔbɛyɛ wɔ ho no na wɔbɛhwɛ ho abu wɔn atɛn. (Romafo 6:7) Ɔsomafo Paulo kae sɛ wɔn a wobenyan wɔn ama wɔanya hokwan asua Onyankopɔn ho ade no bi ne “wɔn a wɔteɛ ne wɔn a wɔnteɛ.”—Kenkan Asomafo Nnwuma 24:15.\n3. Dɛn na ebesi Atemmu Da?\nEbinom antumi ansua Yehowa Nyankopɔn ho ade ansom no na wowuwui. Saafo no benya hokwan asesa abɛyɛ adepa. Sɛ wɔyɛ saa a, wɔn wusɔre no bɛyɛ “nkwa sɔre.” Nanso nnipa a wobenyan wɔn no bi rentie Yehowa asɛm nyɛ nea ɔpɛ, enti wɔn wusɔre no bɛyɛ “atemmu sɔre.”—Kenkan Yohane 5:28, 29; Yesaia 26:10; 65:20.\nEbedu sɛ mfe apem Atemmu Da no bɛba awiei no, Yehowa bɛma nnipa pa asan ayɛ pɛ. (1 Korintofo 15:24-28) Eyi nyɛ anidaso a ɛyɛ anigye mma adesamma asoɔmmerɛfo anaa? Onyankopɔn de Satan Ɔbonsam bɛto afiase mfe apem, na wobegyae no ma ɔde sɔhwɛ a etwa to aba adesamma so. Satan bɛsan abɔ mmɔden sɛ ɔbɛtwe nnipa afi Yehowa ho, nanso wɔn a wɔbɛko atia Satan no benya daa nkwa wɔ asase so.—Kenkan Yesaia 25:8; Adiyisɛm 20:7-9.\n4. Atemmu da foforo bɛn na ɛbɛma adesamma anya ahotɔ?\nBible san de “atemmu da” gyina hɔ ma nneɛma a ebesisi ama wiase nhyehyɛe yi aba awiei no. Sɛnea Noa bere so Nsuyiri no baa prɛko pɛ bɛsɛee nipabɔnefo a na wɔwɔ hɔ saa bere no, saa na atemmu da yi bɛba. Anigyesɛm ne sɛ, Onyankopɔn bɛsɛe “amumɔyɛfo” na ɔde wiase foforo a “trenee bɛtena” mu aba.—Kenkan 2 Petro 3:6, 7, 13.


Dɛn Nti na Onyankopɔn Ma Amanehunu Ho Kwan? - Yehowa Adansefo Intanɛt Dwumadibea\n8 Sɛnea yesusuw ho wɔ Ti 3 no, ade a ɛto so abien nti a amanehunu pii wɔ hɔ no ne sɛ, efi bere a atuatew bae wɔ Eden turom hɔ no, adesamma atɔ sin na wɔayɛ abɔnefo. Nnipa abɔnefo taa pere hwehwɛ tumidi, na eyi de akodi, nhyɛso, ne amanehunu ba. (Ɔsɛnkafo 4:1; 8:9) Ade a ɛto so abiɛsa a ɛde amanehunu ba ne “ɛbere ne asiane.” (Ɔsɛnkafo 9:11, NW ) Wɔ wiase a ɛnyɛ Yehowa na ɔyɛ Sodifo a ɔbɔ nkurɔfo ho ban mu no, nnipa betumi ahu amane efisɛ wotumi hyia akwanhyia bere biara.\n11 Adam ne Hawa tew atua tiaa Yehowa. Nea na wɔkyerɛ ankasa ni: “Yenhia Yehowa sɛ yɛn Sodifo. Yɛn ankasa betumi asisi papa ne bɔne ho gyinae.” Ná Yehowa bɛyɛ dɛn asiesie saa asɛm yi? Ná ɔbɛyɛ dɛn ama abɔde a wonim nyansa nyinaa ahu sɛ atuatewfo no adi mfomso, na nea ɔno Yehowa ka no mmom na ɛyɛ nokware ankasa? Obi betumi aka sɛ na anka ɛsɛ sɛ Onyankopɔn sɛe atuatewfo no na ɔsan bɔ nnipa foforo. Nanso, na Yehowa aka sɛ ɔde Adam ne Hawa asefo mmom na ɛbɛhyɛ asase so ma, na na ɔpɛ sɛ wɔtra asase so paradise mu. (Genesis 1:28) Yehowa ma biribiara a ɔka bam bere nyinaa. (Yesaia 55:10, 11) Afei nso, na atuatewfo no a obekum wɔn afi Eden no remma wonnya hokwan a Yehowa wɔ sɛ odi tumi ho asɛm a asɔre no ho mmuae.\n14 Ɔkyerɛkyerɛfo a yɛaka ne ho asɛm wɔ mfatoho yi mu no nim sɛ otuatewfo no ne sukuufo a wɔakɔka ne ho no adi mfomso. Na onim nso sɛ, sɛ ɔma kwan ma wɔkyerɛkyerɛ wɔn asɛm mu a, ɛso bɛba sukuufo a aka no nyinaa mfaso. Sɛ otuatewfo no antumi ankyerɛkyerɛ nneɛma mu yiye a, sukuufo a wɔbrɛ wɔn ho ase no nyinaa behu sɛ ɔkyerɛkyerɛfo no nkutoo ne obi a ɔfata sɛ ɔkyerɛ adesuakuw no ade. Wɔbɛte nea enti a ɛno akyi no ɔkyerɛkyerɛfo no pam atuatewfo biara fi adesuakuw no mu no ase. Saa ara na Yehowa nim sɛ nnipa ne abɔfo anokwafo nyinaa benya mfaso bere a wobehu sɛ Satan ne ne mfɛfo atuatewfo no adi nkogu, na nnipa ntumi nni wɔn ho so no. Te sɛ Yeremia a ɔtraa ase tete no, wobehu nokwasɛm a ɛho hia yi: “[Yehowa, NW ], mahu sɛ onipa kwan nni ne nsam, enni ɔbarima nsam, sɛnea ɔnam a obetutu n’anammɔn.”—Yeremia 10:23.\nYehowa bɛma ne Ba, Mesia Ahenni no Sodifo no, de nnipa amanehunu nyinaa, ne nea afi amanehunu no mu aba no aba awiei. —1 Yohane 3:8.


‘Wokora Nyansa’ So Anaa?—Mmebusɛm 3:21\nKENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nATETESƐM bi kyerɛ sɛ, na abarimaa hiani bi te akuraa bi a ɛwɔ akyirikyiri ase. Esiane sɛ na wɔn a wɔte akuraa no ase susuw sɛ n’adwene ntumi nkyere ade yiye nti, na wɔserew no. Sɛ ahɔho ba akuraa no ase a, na ɛhɔfo di abarimaa no ho fɛw kyerɛ wɔn. Ná wɔde sika mmienu kyerɛ no. Baako yɛ dwetɛ sika a ɛsõ, ɛnna baako yɛ sika kɔkɔɔ ketewa. Ná sika kɔkɔɔ ketewa no som bo sen dwetɛ sika no mmɔho mmienu. Ɛyɛ a wɔka kyerɛ abarimaa no sɛ: “Yi mu baako.” Wɔka saa a, na abarimaa no ayi dwetɛ no, na waguan kɔ.\nDa koro, ɔhɔho bi bisaa abarimaa no sɛ, “Wunnim sɛ sika kɔkɔɔ no som bo sen dwetɛ no mmɔho mmienu?” Abarimaa no serewee, na ɔkae sɛ: “Minim.” Afei ɔhɔho no bisaa no sɛ: “Sɛ wunim a, adɛn nti na ɛyɛ a wofa dwetɛ no? Sɛ wofa sika kɔkɔɔ no a, wo sika no bɛyɛ mmɔho mmienu!” Abarimaa no kae sɛ: “Sɛ mefa sika kɔkɔɔ no a, nkurɔfo no begyae saa agorɔ a wɔne me di no. Wunim dwetɛ sika dodow a manya?” Suban a abarimaa a yɛreka ne ho asɛm yi daa no adi no betumi aboa mpanyin. Ɛno ne nyansa.\nBible ka sɛ: “Kora nyansa ne adwempa. Ɛno na wobɛnantew dwoodwoo wo kwan so, na wo nan rempem biribi.” (Mmeb. 3:21, 23) Enti sɛ yehu “nyansa” na yehu sɛnea yɛde bɛyɛ adwuma a, ɛbɔ yɛn ho ban. Ɛbɛboa yɛn na yɛanhintiw wɔ Onyankopɔn som mu, na ama yɛatutu yɛn “nan” yiye.\nDƐN NE NYANSA?\nƐsono nyansa, ɛnna ɛsono nimdeɛ ne ntease. Obi a ɔwɔ nimdeɛ boaboa nsɛm ano. Obi a ɔwɔ ntease tumi hu sɛnea asɛm bi fa asɛm foforo ho. Nanso, obi a ɔwɔ nyansa de, otumi de nimdeɛ ne ntease bom yɛ adwuma ma mfaso ba so.\nNhwɛso bi ni. Obi betumi de bere tiaa bi akenkan Dɛn na Bible Kyerɛkyerɛ Ankasa? nhoma no ate ase. Sɛ obi ne no reyɛ Bible adesua a, obetumi ama mmuae kama. Ebia obefi ase akɔ asafo nhyiam, na wama mmuae a ɛtɔ asom mpo. Weinom nyinaa bɛkyerɛ sɛ ɔrenya nkɔso wɔ Onyankopɔn som mu. Nanso, ɛkyerɛ sɛ wanya nyansa anaa? Ɛnkyerɛ saa ankasa. Ebia ɔyɛ obi a n’adwene kyere ade ntɛm. Nanso, sɛ ɔde nokware no bɔ ne bra, na ɔde nimdeɛ ne ntease yɛ adwuma yiye a, na ɔrenya nyansa. Sɛ osisi gyinae na ɛkɔ yiye, na ɛda adi sɛ odi kan susuw nneɛma ho kɔ akyiri a, obiara behu sɛ ɔde nyansa yɛ adwuma.\nMateo 7:24-27 ka mfatoho bi a Yesu mae ho asɛm. Ná ɛfa mmarima baanu bi a wɔn mu biara sii fie ho. Yesu kae sɛ baako yɛ “ɔbadwemma.” Saa ɔbarima no dwenee nea ebetumi asi daakye ho, na osii ne fie no wɔ ɔbotan so. Ɔhwɛɛ ade kɔɔ akyiri, na ɔfaa ho adwene. Wannya adwene sɛ, sɛ osi ne fie no wɔ anhwea so a, ɔremmɔ ka pii anaa obewie ntɛm. Ɔyɛɛ n’ade nyansam, na odwenee nea ɛbɛba daakye ho. Enti bere a mframa bi a ano yɛ den bɔe no, ne fie no ammubu. Afei yemmisa sɛ, Yɛbɛyɛ dɛn anya suban pa a ɛne nyansa na yɛakora so?\nMƐYƐ DƐN ANYA NYANSA?\nNea edi kan, hyɛ asɛm a Mika 6:9 ka no nsow. Ɛka sɛ: “Onyansafo besuro [Onyankopɔn] din.” Sɛ obi suro Yehowa din a, nea ɛkyerɛ ne sɛ, obu Yehowa. Ɛsan kyerɛ sɛ, obenya osuro pa ama onii a ne din ne Yehowa no, na wanya obu ama ne gyinapɛn. Ansa na wubetumi abu obi no, ɛsɛ sɛ wuhu adwene a ɔwɔ wɔ nneɛma ho. Ɛno ansa na wubetumi de wo werɛ ahyɛ ne mu na woasuasua nneɛma pa a watumi ayɛ. Sɛ yesusuw sɛnea yɛn nneyɛe bɛka yɛne Yehowa abusuabɔ ho, na sɛ yegyina ne gyinapɛn so sisi gyinae a, ɛkyerɛ sɛ yɛrenya nyansa.\nNea ɛto so mmienu, Mmebusɛm 18:1 ka sɛ: “Nea ɔtew ne ho no hwehwɛ nea n’ankasa pɛ; ɔtwe ne ho fi nyansa nyinaa ho.” Sɛ yɛanhwɛ yiye a, yɛbɛtwe yɛn ho afi Yehowa ne ne nkurɔfo ho. Sɛ yɛmpɛ sɛ yɛtwe yɛn ho a, ɛnde ɛsɛ sɛ yɛne nnipa a wosuro Onyankopɔn din na wobu ne gyinapɛn bɔ. Ɛbɛyɛ yiye a, ɛsɛ sɛ yɛkɔ Ahenni Asa so daa na yɛne Kristofo asafo no hyiam bere nyinaa. Sɛ yɛkɔ asafo nhyiam a, ɛsɛ sɛ yebue yɛn adwene ne yɛn koma mu, na yɛma nea yɛte wɔ hɔ no sian kɔ yɛn koma mu.\nNea ɛka ho ne sɛ yebefi yɛn koma mu abɔ Yehowa mpae. Sɛ yɛyɛ saa a, ɛbɛma yɛabɛn no paa. (Mmeb. 3:5, 6) Sɛ yɛrekenkan Bible ne Bible ho nhoma a Yehowa ahyehyɛde no ayɛ ama yɛn a, ɛsɛ sɛ yebue yɛn adwene ne yɛn koma mu. Yɛyɛ saa a, ɛbɛma yɛahu nea ebetumi afi yɛn nneyɛe mu aba daakye, na yɛagyina so asisi gyinae pa. Sɛ anuanom a wɔn ho akokwaw tu yɛn fo nso a, ɛsɛ sɛ yefi yɛn koma mu gye tom. (Mmeb. 19:20) Sɛ yɛyɛ saa a, ‘yɛrentwe yɛn ho mfi nyansa nyinaa ho.’ Mmom no, yebenya nyansa pii.\nNYANSA BƐBOA M’ABUSUA SƐN?\nNyansa betumi akora mmusua so. Sɛ nhwɛso no, Bible ka sɛ ɔyere nnya “obu kɛse” mma ne kunu. (Efe. 5:33) Dɛn na okunu yɛ a, ɛbɛma ne yere abu no kɛse? Sɛ ɔhyɛ ne yere anaa ɔteɛteɛ no sɛ ommu no a, ɛrenkosi hwee. Nea ɛbɛba ara ne sɛ, esiane sɛ ɔyere no mpɛ sɛ ɔne ne kunu benya akasakasa nti, sɛ ne kunu wɔ hɔ a ɔbɛyɛ biribi a ɛkyerɛ sɛ obu no. Na sɛ okunu no nni hɔ nso ɛ? So ɔyere no bɛyɛ nneɛma a ɛkyerɛ sɛ obu ne kunu? Anhwɛ a ɔrenyɛ. Enti ɛsɛ sɛ okunu no dwen nea ɔyɛ a ɛbɛma ne yere abu no daa ho. Sɛ ɔda honhom aba no adi, na oyi ne yam dɔ ne yere a, ɛbɛma ne yere anya obu kɛse ama no. Ne nyinaa mu no, sɛ okunu bi yɛ nea ɛbɛma wafata obu oo, sɛ wanyɛ oo, ɛsɛ sɛ ɔyere a ɔyɛ Kristoni nya obu ma no.—Gal. 5:22, 23.\nBible san ka sɛ, ɛsɛ sɛ okunu dɔ ne yere. (Efe. 5:28, 33) Ebia na ɔyere bi pɛ sɛ ne kunu dɔ no. Enti wobɛhwɛ no, nneɛma bi a ɛhaw adwene a ɛfata sɛ ɔma ne kunu hu anaa ɔte ho asɛm no, na ɔde resie no. Nanso, yemmisa sɛ, nyansa wom paa sɛ ɔbɛyɛ saa? Sɛ akyiri yi, okunu no hu anaa ɔte ho asɛm a, dɛn na ebesi? Wohwɛ a, ɔdɔ a ɔdɔ ne yere no bɛyɛ kɛse anaa? Ɛbɛyɛ den sɛ ɛbɛba saa. Enti, sɛ ɔyere hwehwɛ bere a ɛfata, na ɔtɔ ne bo ase kyerɛkyerɛ nsɛm bi a ɛhaw adwene mu kyerɛ ne kunu a, ɛbɛma ne kunu no ahu sɛ ne yere no di nokware. Ɛno bɛma okunu no adɔ ne yere kɛse.\nSɛnea woteɛ wo mma so nnɛ no bɛka wo ne wɔn nkitahodi daakye\nƐsɛ sɛ mmofra tie wɔn awofo asɛm na wɔma kwan ma wɔde Yehowa asɛm teɛ wɔn so. (Efe. 6:1, 4) Wei kyerɛ sɛ, ɛsɛ sɛ awofo hyehyɛ biribiara ho mmara ma wɔn mma anaa? Sɛ mmofra nim mmara a awofo ahyehyɛ wɔ fie ne ɛho asotwe a, ɛno ara nnɔɔso. Ɔwofo pa bɛboa ne ba ama wahu nea enti a ɛsɛ sɛ ɔyɛ osetie.\nNhwɛso bi ni. Yɛmfa no sɛ abofra bi akasa animtiaabu so akyerɛ n’awofo mu baako. Sɛ ɔwofo no teɛ abofra no so denneennen, anaa ɔde abufuw twe n’aso a, ebia abofra no ani bewu anaa ɛbɛma waka n’ano atom. Nanso, ebia ɔde asɛm no bɛhyɛ ne mu, na ɔrenka nkɔ n’awofo no ho bio.\nAwofo a wɔrebɔ mmɔden sɛ wɔbɛyɛ wɔn ade nyansa mu no bedi kan asusuw nteɛso a wɔde bɛma wɔn mma ne nsunsuanso a nteɛso no de bɛba mmofra no so daakye ho. Ɛnsɛ sɛ aniwu nti, awofo pere wɔn ho teɛ wɔn mma so. Ebia wobetumi de abofra no akɔ nkyɛn baabi, na wɔatɔ wɔn bo ase ne no asusuw nea asi no ho. Wobetumi akyerɛkyerɛ mu akyerɛ abofra no sɛ, Yehowa hwɛ kwan sɛ obedi n’awofo ni ansa na asi no yiye daakye. Ɛba saa a, abofra no behu sɛ, sɛ otie n’awofo a, na ɔredi Yehowa ni. (Efe. 6:2, 3) Sɛ awofo yi wɔn yam yɛ saa a, ebetumi aka wɔn ba no koma. Ɛbɛma wahu sɛ n’awofo pɛ sɛ esi no yiye, na obebu wɔn paa. Enti sɛ akyiri yi, abofra no hia akwankyerɛ wɔ asɛnhia bi ho a, ɛrenyɛ den koraa sɛ obebisa awofo no.\nAwofo binom te nka sɛ, sɛ wɔteɛ wɔn ba so a, ebetumi ayɛ abofra no yaw. Enti sɛ abofra no yɛ biribi a enye a, wɔnyɛ no hwee. Nanso, sɛ abofra no nyin a, ebewie no sɛn? Obesuro Yehowa na wahu sɛ nyansa wom sɛ obegye Onyankopɔn gyinapɛn atom anaa? Obebue ne koma ne n’adwene mu ama Yehowa, anaasɛ ɔbɛtwe ne ho afi Yehowa ne ne nkurɔfo ho?—Mmeb. 13:1; 29:21.\nOdwumfo a onim adwuma di kan dwen ade a ɔpɛ sɛ ɔyɛ ho. Omfiti prɛko pɛ nsensen anaa ommubu abo ho na ɔnhwɛ kwan sɛ obenya biribi pa bi afi nea ɔreyɛ no mu. Awofo pa de nnɔnhwerew pii sua ade, na wɔde Yehowa gyinapɛn yɛ adwuma. Enti ɛma wosuro Yehowa din. Sɛ awofo antwe wɔn ho amfi Yehowa ne n’ahyehyɛde no ho a, wonya nyansa de hyɛ wɔn abusua den.\nDa biara da, yesisi gyinae a ebetumi aka yɛn daakye. Sɛ́ anka yɛbɛpere yɛn ho asisi nneɛma bi ho gyinae no, adɛn nti na yɛntɔ yɛn bo ase nnwinnwen ho yiye? Ɛsɛ sɛ yesusuw nea ebetumi afi gyinae a yesisi mu aba daakye no ho yiye. Ɛsɛ sɛ yɛhwehwɛ Yehowa akwankyerɛ, na yɛde Onyankopɔn nyansa yɛ adwuma. Sɛ yɛyɛ saa a, na yɛrekora nyansa so, na ɛbɛyɛ nkwa ama yɛn kra.—Mmeb. 3:21, 22.


Asomdwoe Nka Nnipa a Wɔsɔ N’ani—Ade a ɛma ebinom di Buronya\n“Asomdwoe Nka Nnipa a Wɔsɔ N’ani”\n“Anuonyam nka Onyankopɔn wɔ sorosoro, na asomdwoe nka nnipa a wɔsɔ n’ani asase so.”—LUKA 2:14.\nAfe biara, pope no ne nyamesom mpanyimfo foforo de wɔn ano ka asomdwoe ho asɛm, na wɔn anidaso ne sɛ Buronya bere du a nsɛm a abɔfo no kae yi bɛba mu sɛ: “Asomdwoe nka nnipa a wɔsɔ n’ani asase so.” Enti ebinom hyɛ da tu kwan kodi Buronya.\nSɛ asomdwoe ba Buronya bere mpo a, ɛnkyɛ. Ɛho nhwɛso ne asɛm bi a esii December 1914. Saa bere no, na Wiase Ko I no gyina mu denneennen wɔ Europe, nanso Britain ne Germany asraafo a wɔhyehyɛ amoa mu no pue bedii Buronya boom. Wɔkyekyɛɛ wɔn ho aduan, nsa, ne sigaret. Wɔbɔɔ bɔɔl mpo. Nanso saa asomdwoe no ankyɛ. Britain sraani bi kyerɛw krataa kɔmaa obi saa bere no, na ɔkae wom sɛ Germany sraani bi ka kyerɛɛ no sɛ: “Ɛnnɛ de, yɛte asomdwoe mu. Nanso ɔkyena, wobɛko ama wo man na me nso mako ama me man.”\nWɔawo akokoaa ama yɛn, . . . Na wɔbɛfrɛ ne din sɛ . . . Asomdwoe Hene. N’ahenni mu bɛtrɛw na asomdwoe a enni awiei bɛba.” (Yesaia 9:6, 7) Wunnye nni sɛ Yesu Kristo ho nkɔmhyɛ yi ma yenya awerɛhyem paa? Wɔanwo Yesu amma asase so sɛ ɔmma asomdwoe mmra da koro pɛ wɔ afe biara mu. Ɔbɛtena ɔsoro adi hene, na wama asomdwoe a enni awiei aba.\n‘Monam me [Yesu] so benya asomdwoe. Mo ho rehiahia mo wiase de, nanso momma mo bo ntɔ mo yam! Madi wiase so nkonim.’ (Yohane 16:33) Ɛnnɛ mpo Yesu ma n’akyidifo nya asomdwoe. Ɛyɛ nokware sɛ Kristofo ho hiahia wɔn. Nanso Bible a wɔasua nti wonim nea enti a amanehunu wɔ wiase na wonim sɛnea Yesu de asomdwoe bɛba daa. Ɛno ma wɔn asom dwo wɔn.\nYehowa Adansefo tie Yesu asɛm, enti ɛmfa ho ɔman anaa abusua a wofi mu ne kasa a wɔka, ɛmfa ho sɛ wɔyɛ tuntum anaa kɔkɔɔ no, wɔwɔ saa asomdwoe no bi. Wokɔ wɔn nhyiam no bi wɔ Ahenni Asa so a, wubehu sɛ ɛte saa. Ebia wo nso wubegye atom sɛnea afoforo agye atom no sɛ asomdwoe a ɛte saa no som bo kyɛn asomdwoe biara a Buronya de ba.\nYehowa Adansefo de, ɛmfa ho sɛ wɔyɛ tuntum anaa kɔkɔɔ anaa kasa a wɔka no, wɔwɔ asomdwoe ne biakoyɛ. Wokɔ wɔn nhyiam no bi wɔ Ahenni Asa so a, wubehu sɛ ɛte saa\nBuronya Mu Ahosɛpɛw No—“Asomdwoe Nka Nnipa a Wɔsɔ N’ani”


Asɔfo no ankyerɛkyerɛ ɔmanfo no (1-9)\nƐsɛ sɛ ɔsɔfo ano bɔ nimdeɛ ho ban (7)\nNkurɔfo no fa kwammɔne so gyaa aware (10-17)\n‘“Mikyi awaregyae,” Yehowa asɛm ni’ (16)\n2 “Afei mo, asɔfo, nea mereka akyerɛ mo ni.+ 2 Sɛ moantie na moamma anna mo koma so sɛ mobɛhyɛ me din anuonyam a, ɛnde mɛma nnome aba mo so,+ na mɛma mo nhyira adan nnome.+ Nea ɛwom mpo ne sɛ, mama mo nhyira adan nnome dedaw, efisɛ moamma anna mo koma so,” asafo Yehowa asɛm ni. 3 “Hwɛ! Mo nti mɛsɛe aba a moagu no,*+ na mɛbɔ tiafi apete mo anim, mo afahyɛ tiafi no. Na wɔbɛsoa mo akɔ hɔ.* 4 Afei mubehu sɛ me na mede ahyɛde yi ama mo, sɛnea ɛbɛyɛ a apam a me ne Lewi ayɛ no begyina daa,”+ asafo Yehowa asɛm ni. 5 “Apam a me ne no yɛe no, ɛma onyaa nkwa ne asomdwoe, sɛnea ɛbɛyɛ a obesuro me.* Osuroo me, ampa, onyaa obu kɛse maa me din. 6 Ná nokware mmara* wɔ n’anom,+ na wamfa n’ano anka biribiara a ɛnteɛ. Ɔne me nantewee asomdwoe ne trenee mu,+ na ɔmaa nnipa pii twee wɔn ho fii bɔne ho. 7 Efisɛ ɛsɛ sɛ ɔsɔfo ano bɔ nimdeɛ ho ban, na nnipa hwehwɛ mmara* fi n’anom.+ Nea enti a ɛte saa ne sɛ, ɔyɛ asafo Yehowa somafo. 8 “Nanso mo de, moaman afi ɔkwan no so. Moama mmara* no ato nnipa pii hintidua.+ Moasɛe Lewi apam no,”+ asafo Yehowa asɛm ni. 9 “Eyi nti, me nso mɛma mo anim agu ase na mabrɛ mo ase wɔ nnipa nyinaa anim, efisɛ moamfa m’akwan so, na moyɛɛ animhwɛ wɔ asɛnni mu.”+ 10 “Ɛnyɛ agya baako na yɛn nyinaa wɔ?+ Ɛnyɛ Onyankopɔn baako no ara na ɔbɔɔ yɛn? Ɛnde adɛn nti na yɛn mu biara twa ne yɔnko nkontompo+ de gu yɛn agyanom apam ho fĩ? 11 Yuda atwa nkontompo, na akyiwade bi akɔ so wɔ Israel ne Yerusalem. Efisɛ Yehowa kronkronyɛ* a Onni ho agoru no, Yuda agu ho fĩ,+ na wakɔware ananafo nyame bi babea.+ 12 Obiara a ɔbɛyɛ saa no, sɛ ɔyɛ hena oo, sɛ ɔyɛ hena oo,* sɛ ɔde akyɛde afɔre brɛ asafo Yehowa mpo a, Yehowa bekum no* afi Yakob ntamadan mu.”+ 13 “Ade foforo* bi nso wɔ hɔ a moyɛ. Ama nisu ne osũ ne ahomegu akata Yehowa afɔremuka no so. Enti ɔnhwɛ mo akyɛde afɔre bio, na mo nsam biribiara nni hɔ a n’ani gye ho.+ 14 Na mubisa sɛ, ‘Adɛn ntia?’ Ɛne sɛ, Yehowa na ɔyɛ ɔdansefo wɔ wo ne ɔbea a wowaree no wo mmeranteberem no ntam, wo yere a woatwa no nkontompo no. Nanso ɔno na ɔyɛ wo hokafo ne wo yere a wo ne no yɛɛ apam.*+ 15 Nanso obi wɔ hɔ a wanyɛ saa, efisɛ na ɔwɔ honhom a aka no bi. Ɛdɛn na na onii no rehwehwɛ? Onyankopɔn aseni.* Enti monhwɛ mo suban yiye, na munntwa mmea a mowaree wɔn mo mmeranteberem no nkontompo. 16 Efisɛ mikyi* awaregyae,”+ Israel Nyankopɔn Yehowa asɛm ni. “Na mikyi nea ɔde awudisɛm ayɛ n’ataade,”* asafo Yehowa asɛm ni. “Monhwɛ mo suban yiye, na munntwa nkontompo.+ 17 “Mode mo nsɛm ahyɛ Yehowa brɛ.+ Nanso mubisa sɛ, ‘Ɛdɛn na yɛayɛ de ahyɛ no brɛ?’ Ɛne sɛ, moka sɛ: ‘Obiara a ɔyɛ bɔne no teɛ wɔ Yehowa ani so, na n’ani gye wɔn a wɔte saa ho,’+ na moka nso sɛ, ‘Atɛntrenee Nyankopɔn no wɔ he?’”\n^ Nt., “metwiw aba a moagu no anim.”\n^ Kyerɛ sɛ, wɔbɛsoa wɔn akɔ baabi a wɔtow mmoa a wɔde wɔn bɔ afɔre tiafi gu no.\n^ Anaa “obebu me; obedi me ni.”\n^ Ebetumi nso akyerɛ, “tenabea kronkron.”\n^ Nt., “nea wanyan ne nea ɔma mmuae.”\n^ Anaa “betwa no.”\n^ Nt., “Ade a ɛto so abien.”\n^ Anaa “wo yere a wowaree no mmara kwan so.”\n^ Nt., “okyi.”\n^ Nt., “nea ɔde awudisɛm kata n’ataade so.” Anaa “nea odi awu.”


ASOMFENA a ɔwɔ Arctic mpɔtam tumi tu fi Arctic kɔ Antarctica, kyerɛ sɛ fi asase ti kosi ne ti. Efi teteete nyinaa na yesusuw sɛ, sɛ anomaa no kɔ na ɔsan ba a, ɛkyerɛ sɛ watwa bɛyɛ akwansin 22,000 (kilomita 35,200). Nanso, nnansa yi nhwehwɛmu ama yɛahu sɛ, anomaa no twa kwan tenten sen saa.\nSɛ asomfena retwa kwan a, ɔnkɔ tee, sɛnea yehu wɔ mfonini no mu no\nWɔde afiri ketewa bi taree asomfena dodow bi ho. Yɛfrɛ afiri yi geolocators; ne mu duru nnu pɛn ti mpo, na sɛnea ɛyɛ adwuma no yɛ nwonwa paa. Afiri yi ama yɛahu sɛ, sɛ nnomaa yi bi kɔ na wɔsan ba a, ɛkyerɛ sɛ wɔatwa bɛyɛ akwansin 56,000 (kilomita 90,000). Aboa biara ntumi ntwaa kwan tenten saa da. Asomfena bi mpo deɛ, otwaa bɛyɛ akwansin 60,000 (kilomita 96,000)! Adɛn nti na wɔasesa akontaabu no?\nBaabi a asomfena no befi n’akwantu ase biara, ɔnkɔ tee. Wohwɛ mfonini no a, wuhu sɛ ɔnam Atlantic Po no so a, n’akwantu no te sɛ nea ɔretwa nkyerɛwde S. Adɛn ntia? Efisɛ baabi a mframa no ani kyerɛ no, ɛhɔ na anomaa no bɛfa.\nAsomfena tumi di bɛyɛ mfe 30 ansa na wawu. Ɛntɔ sɛ obewu no, obetumi atwa bɛboro akwansin ɔpepem 1.5 (kilomita ɔpepem 2.4). Ɛte sɛ nea obi akɔ bosome so asan aba bɛyɛ mprɛnsa anaa mpɛn nnan! Nhwehwɛmufo bi kaa sɛ: “Nea anomaa a ne mu duru boro gram 100 so kakraa bi tumi yɛ yi deɛ, ɛboro nnipa ntease so.” Nea ɛyɛ nwonwa koraa mpo ne sɛ, asomfena yi tu fi Arctic mpɔtam ahohuru bere mu, na okodu Antarctica ahohuru bere mu. Wei nti nhoma bi kaa sɛ, asomfena no hu “adekyee hann afe biara sen abɔde foforo biara.”—Life on Earth: A Natural History.


Bible Akenkan Ho Afotu—Nea Ɛbɛma Ne Kan Ayɛ Dɛ?\nDɛn na Ɛbɛma Ne Kan Ayɛ Dɛ?\nBible akenkan yɛ wo anihaw anaa ɛyɛ wo dɛ? Wokenkan Bible a, dɛn na wubenya afi mu? Ne nyinaa gyina wo ara wo so. Ma yɛnhwɛ nea woyɛ a, ɛbɛma Bible akenkan ayɛ wo dɛ paa.\nPɛ Bible a wɔakyerɛ ase kama a ebetumi aboa wo. Sɛ worekenkan Bible na sɛ nsɛmfua a ɛwom no, ɛyɛ den sɛ wobɛte ase a, ɛremma ne kan nyɛ wo dɛ. Enti wopɛ a, hwehwɛ Bible a emu nsɛm no da fam, na ɛbɛka wo koma paa. Afei hwɛ sɛ wɔn a wɔkyerɛɛ ase no too wɔn bo ase kyerɛɛ ase kama, na biribiara yɛ pɛpɛɛpɛ. *\nWubetumi akenkan no fon anaa kɔmputa so. Seesei sɛ wopɛ a wubetumi atwe Bible agu wo fon, tablɛt, anaa wo kɔmputa so akenkan. Nkyerɛase no bi wɔ hɔ a, wubetumi akenkan no tee wɔ intanɛt so. Ebi mpo deɛ wɔde nneɛma bi akeka ho ma enti sɛ wopɛ sɛ wode toto Bible nkyerɛase foforo ho a, wubetumi ayɛ no saa. Wohwɛ na ne kenkan bɛyɛ wo den a, wubetumi abɔ atie. Nnipa pii wɔ hɔ a wɔte kar mu anaa wɔresi nneɛma a, wotumi bɔ Bible no tie. Sɛ wɔreyɛ ade foforo nso a wotumi bɔ tie. Ɛnde nea yɛaka yi nyinaa, emu nea ɛwɔ he na ɛbɛboa wo?\nWubetumi de nhoma a yɛde sua Bible ayɛ adwuma. Sɛ wode nhoma a yɛde sua Bible di dwuma a, ɛbɛboa wo paa. Aman ne nkurow a Bible aka ho asɛm no, wɔayɛ ho map, enti sɛ worekenkan na wohwɛ a, ɛbɛma woahu mmeae a nsɛm sisii na woatumi atwa ho mfonini. Wokɔ jw.org a, yɛwɔ “Bible Nkyerɛkyerɛ” afã wɔ hɔ. Nsɛm a ɛwɔ hɔ ne nea ɛwɔ yɛn nhoma ahorow mu nyinaa betumi aboa wo ama woate Bible ase.\nWubetumi afa kwan pii so. Sɛ Bible a wobɛkenkan afi ti akɔka ti no bɛyɛ den ama wo a, ɛnde fi ase kenkan baabi a w’ani gye ho paa. Sɛ Bible mu nnipa titiriw bi ho asɛm na wopɛ sɛ wokenkan a, wubetumi afa baako ho asɛm na woakenkan. Wuwie a, na wokɔ foforo so. Wopɛ sɛ wotweetwee Bible mu a, wɔakyerɛ sɛnea wubetumi ayɛ no wɔ adaka a wɔato din “ Wopɛ sɛ Wuhu Bible Mu Yiye a Sua Emu Nnipa Ho Ade.” Anaa wopɛ nso a, fa asɛm bi anaa sɛnea nsɛm sisii no, na kenkan ho ade. Wuwie a, na wokɔ foforo so. Adɛn na wonsɔ emu baako nhwɛ?\n^ nky. 4 Nnipa pii ahu sɛ Kyerɛw Kronkron—Wiase Foforo Nkyerɛase no mu nsɛm yɛ pɛpɛɛpɛ, edi mu, na emu nso nyɛ den. Yehowa Adansefo na ɛyɛɛ Bible yi, na ebi wɔ kasa bɛboro 130 mu. Wubetumi atwe Bible no bi afi jw.org. Wubetumi nso atwe JW Library app agu wo fon so. Wopɛ nso a, Yehowa Adansefo betumi abrɛ wo Bible no bi.\nWOPƐ SƐ WUHU BIBLE MU YIYE A SUA EMU NNIPA HO ADE\nMmaa anokwafo bi\n1 Samuel ti 25\nEster ti 2-5, 7-9\n1 Samuel ti 1-2\n(Yesu maame) Mateo ti 1-2; Luka ti 1-2; san hwɛ Yohane 2:1-12; Asomafo Nnwuma 1:12-14; 2:1-4\nYosua ti 2, 6; san hwɛ Hebrifo 11:30, 31; Yakobo 2:24-26\nGenesis ti 24-27\nGenesis ti 17-18, 20-21, 23; san hwɛ Hebrifo 11:11; 1 Petro 3:1-6\nMmarima anokwafo bi\nGenesis ti 11-24; san hwɛ 25:1-11\n1 Samuel ti 16-30; 2 Samuel ti 1-24; 1 Ahene ti 1-2\nNsɛmpa no: Mateo, Marko, Luka, ne Yohane\nExodus ti 2-20, 24, 32-34; Numeri ti 11-17, 20, 21, 27, 31; Deuteronomium ti 34\nGenesis ti 5-9\nAsomafo Nnwuma ti 7-9, 13-28\nMateo ti 4, 10, 14, 16-17, 26; Asomafo Nnwuma ti 1-5, 8-12\nNNEƐMA A YEHOWA ADANSEFO AYƐ A ƐMA BIBLE AKENKAN YƐ DƐ\nJW.ORG—Nneɛma a yɛde sua Bible pii wɔ saa wɛbsaet yi so. Ebi ne “Bible Nsɛmmisa Ho Mmuae.” Sɛ wopɛ sɛ wotwe JW Library app nso a, ɛho nsɛm wɔ hɔ\n“Hwɛ Asase Pa No”—Wohwɛ saa nhoma yi mu a, wubehu map ne mmeae ahorow a Bible aka ho asɛm ho mfonini\nInsight on the Scriptures—Nhoma yi wɔ afa mmienu. Ɛkyerɛkyerɛ Bible mu nsɛm mu yiye. Ɛma yehu nnipa, mmeae, ne nsɛm bi mu yiye\n“All Scripture Is Inspired of God and Beneficial”—Saa nhoma yi bɛma woanya Bible mu nimdeɛ pii. Ɛbɛma woahu bere, mmeae, ne nea enti a wɔkyerɛw Bible nhoma no biara. Afei ɛbɔ Bible nhoma biara mua\nThe Bible—God’s Word or Man’s?—Nhoma yi nyɛ kɛse pii. Yɛato yɛn bo ase paa ayɛ nhwehwɛmu ahu sɛ ampa Bible yɛ Onyankopɔn Asɛm\nThe Bible—What Is Its Message?—Ɛyɛ nhoma a ekura nkratafa 32. Asɛm pɔtee a ɛwɔ Bible mu no, nhoma yi bɔ no mua


Mateo Asɛmpa No 12:1-50\nYesu ne “Homeda Wura” (1-8)\nƆsaa ɔbarima bi a ne nsa awu yare (9-14)\nOnyankopɔn akoa a ɔdɔ no (15-21)\nƆde honhom kronkron na etu ahonhommɔne (22-30)\nBɔne a wɔremfa nkyɛ (31, 32)\nDua aba na wɔde hu dua ko (33-37)\nYona sɛnkyerɛnne (38-42)\nSɛ honhom fĩ san ba a . . . (43-45)\nYesu maame ne ne nua mmarima (46-50)\n12 Saa bere no, Yesu kɔfaa hwiit* afuw mu Homeda. Ɔkɔm dee n’asuafo no, na wofii ase tetew* hwiit mmɛtem no bi wee.+ 2 Bere a Farisifo no huu eyi no, wɔka kyerɛɛ no sɛ: “Hwɛ! W’asuafo no reyɛ biribi a mmara mma kwan sɛ wɔyɛ no Homeda.”+ 3 Ɔka kyerɛɛ wɔn sɛ: “Nea Dawid yɛe bere a ɔkɔm dee ɔne mmarima a wɔka ne ho no, monkenkanee?+ 4 Dawid kɔɔ Onyankopɔn fi, na ɔne ne mmarima no dii paanoo a wɔde ba Onyankopɔn anim no.*+ Ná mmara mma kwan sɛ ɔno anaa wɔn a wɔka ne ho no di bi, gye asɔfo no nko ara.+ Saa asɛm no, monkenkanee? 5 Anaa monkenkanee wɔ Mmara no mu sɛ, edu Homeda a, asɔfo a wɔwɔ asɔrefi hɔ no bu Homeda no so nanso wonni fɔ?+ 6 Nso mereka akyerɛ mo sɛ, nea ɛso sen asɔrefi no wɔ ha.+ 7 Nanso asɛm a ɛne, ‘Mepɛ mmɔborɔhunu+ na ɛnyɛ afɔrebɔ’+ no, muhuu nea ɛkyerɛ a, anka moammu wɔn a wɔn ho nni asɛm no fɔ. 8 Efisɛ Onipa Ba no ne Homeda Wura.”+ 9 Bere a ofii hɔ no, ɔkɔɔ wɔn hyiadan mu. 10 Na hwɛ! ná onipa bi wɔ hɔ a ne nsa awu!*+ Afei nea ɛbɛyɛ na wɔabɔ no sobo no, wobisaa no sɛ, “Mmara ma kwan sɛ wɔsa yare Homeda?”+ 11 Ɔka kyerɛɛ wɔn sɛ: “Mo mu hena na sɛ ɔwɔ oguan baako na ɔtɔ amoa mu Homeda a, ɔrenso ne mu nyi no mfi mu?+ 12 Onipa ho hia koraa* sen oguan! Enti mmara ma kwan sɛ wɔyɛ adepa Homeda.” 13 Ɛnna ɔka kyerɛɛ onipa no sɛ: “Teɛ wo nsa.” Na ɔteɛe, na ɛsan yɛɛ yiye te sɛ ne nsa baako no. 14 Nanso Farisifo no pue kɔbɔɔ ne ho pɔw sɛ wobekum no. 15 Bere a Yesu huu saa no, ofii hɔ kɔe. Nnipa bebree nso dii n’akyi,+ na ɔsaa wɔn nyinaa yare. 16 Nanso ɔka kyerɛɛ wɔn sɛ wɔnhwɛ na wɔamma nkurɔfo anhu onipa ko a ɔyɛ,+ 17 na ama nea wɔnam odiyifo Yesaia so kae no aba mu. Ɔkae sɛ: 18 “Hwɛ! M’akoa+ a mayi no, nea medɔ no a magye no atom!*+ Mehwie me honhom agu no so,+ na ɔbɛma amanaman no ahu nea atɛntrenee kyerɛ pefee. 19 Ɔne obi renham,+ na ɔrenteɛteɛm, na obiara rente ne nne wɔ mmɔnten so. 20 Ɔremmu demmire* a abukaw biara mu, na ɔrennum ntamaban a ɛrefi wusiw biara,+ kosi sɛ ɔbɛma atɛntrenee aba baabiara.* 21 Nokwarem no, amanaman de wɔn ani bɛto ne din so.”+ 22 Afei wɔde ɔbarima bi a ɔwɔ honhommɔne a ɔyɛ onifuraefo ne mum brɛɛ no, na ɔsaa no yare maa ɔbarima a ɔyɛ mum no kasae, na ohuu ade. 23 Na nnipadɔm no nyinaa ho dwiriw wɔn, na wofii ase kekae sɛ: “Ɛnyɛ oyi ne Dawid Ba no?” 24 Bere a Farisifo no tee eyi no, wɔkae sɛ: “Ɛnyɛ hwee na saa damfo yi de tu ahonhommɔne sɛ Beelsebub,* ahonhommɔne panyin no.”+ 25 Bere a ohuu wɔn adwene no, ɔka kyerɛɛ wɔn sɛ: “Ahenni biara a ɛko tia ne ho no bɛsɛe, na kurow anaa ofi biara a ɛko tia ne ho no rennyina. 26 Enti sɛ Satan tu Satan a, na ɔreko atia ne ho. Ɛnde, ɛbɛyɛ dɛn na n’ahenni agyina? 27 Bio nso, sɛ mede Beelsebub na etu ahonhommɔne a, mo mma* de hena na etu wɔn? Eyi nti, wobebu mo atɛn. 28 Na sɛ mede Onyankopɔn honhom na etu ahonhommɔne a, ɛnde na mo ne Onyankopɔn Ahenni abɔ nsianho.+ 29 Anaa ɛbɛyɛ dɛn na obi atumi abɔ awura ɔhoɔdenfo bi fi akogye ne nneɛma? Gye sɛ odi kan kyekyere ɔhoɔdenfo no ansa na watumi asesaw nneɛma a ɛwɔ ne fi. 30 Obiara a onni m’afã no, ɔsɔre tia me, na obiara a ɔne me mmoaboa ano no, ɔhwete.+ 31 “Eyi nti mereka akyerɛ mo sɛ, wɔde bɔne ne abususɛm biara bɛkyɛ nnipa, nanso abususɛm a etia honhom no de, wɔremfa nkyɛ.+ 32 Ebi ne sɛ, obiara a ɔbɛka asɛm bi atia onipa Ba no, wɔde bɛkyɛ no,+ nanso obiara a ɔbɛkasa atia honhom kronkron no, wɔremfa nkyɛ no; wɔremfa nkyɛ no wiase yi* mu anaa nea ɛreba no mu.+ 33 “Sɛ mobɛma dua no ayɛ dua pa na n’aba ayɛ aba pa a, momma ɛnyɛ; sɛ nso mobɛma ayɛ dua bɔne na n’aba ayɛ aba bɔne a, momma ɛnyɛ, efisɛ dua biara aba na wɔde hu dua ko.+ 34 Nhurutoa* mma,+ mobɛyɛ dɛn atumi aka nsɛm a ɛyɛ papa bere a moyɛ abɔnefo? Efisɛ nea ayɛ koma mã no na ano ka.+ 35 Onipa pa yi adepa fi nneɛma pa a waboaboa ano mu ba, na onipa bɔne yi adebɔne fi nneɛma bɔne a waboaboa ano mu ba.+ 36 Mereka akyerɛ mo sɛ, asɛm biara a mfaso nni so a nnipa ka no, wobebu ho akontaa+ Atemmu Da no. 37 Efisɛ mo nsɛm so na wɔnam bebu mo bem, na mo nsɛm so na wɔnam bebu mo fɔ.” 38 Ɛnna akyerɛwfo ne Farisifo binom ka kyerɛɛ no sɛ: “Ɔkyerɛkyerɛfo, yɛpɛ sɛ woyɛ sɛnkyerɛnne bi ma yɛhwɛ.”+ 39 Ɔmaa wɔn mmuae sɛ: “Awo ntoatoaso abɔnefo ne awaresɛefo* kɔ so hwehwɛ sɛnkyerɛnne, nanso wɔremma wɔn sɛnkyerɛnne biara, gye odiyifo Yona sɛnkyerɛnne no.+ 40 Na sɛnea Yona dii apataa kɛse no yam nnansa, awia ne anadwo no,+ saa ara na onipa Ba no bedi asaase yam* nnansa, awia ne anadwo.+ 41 Nnipa a wɔwɔ Niniwe ne awo ntoatoaso yi bɛsɔre atemmu bere mu, na wobebu awo ntoatoaso yi fɔ, efisɛ asɛm a Yona kae no ma wɔsakrae.+ Nanso hwɛ! nea ɔsen Yona wɔ ha.+ 42 Wobenyan anaafo fam hemmaa ne awo ntoatoaso yi aba atemmu no mu, na obebu wɔn fɔ, efisɛ ofi asaase ano betiee Solomon nyansa.+ Nanso hwɛ! nea ɔsen Solomon wɔ ha.+ 43 “Sɛ honhom fĩ bi fi obi mu a, ɔkɔfa asaase a ɛso awo so, na ɔhwehwɛ homebea, nanso onnya bi.+ 44 Afei ɔka sɛ, ‘Mɛsan akɔ me fi a mitu fii mu no mu’; sɛ obedu hɔ a, ohu sɛ obiara nni ofi no mu,* na wɔaprapra mu asiesie mu kama. 45 Afei ɔkɔ kɔfa ahonhom ason foforo a wodi bɔne sen no ka ne ho, na wɔba mu bɛtena hɔ, na saa onipa no awiei sɛe sen kan no.+ Saa ara na ɛbɛyɛ awo ntoatoaso abɔnefo yi nso.” 46 Bere a ogu so rekasa akyerɛ nnipadɔm no, ne maame ne ne nua mmarima+ begyinaa abɔnten hɔ, na na wɔpɛ sɛ wɔne no kasa.+ 47 Enti obi ka kyerɛɛ no sɛ: “Hwɛ! Wo maame ne wo nua mmarima gyina abɔnten, na wɔpɛ sɛ wɔne wo kasa.” 48 Ɛnna ɔka kyerɛɛ nea ɔkaa saa kyerɛɛ no no sɛ: “Hena ne me maame, na henanom ne me nua mmarima?” 49 Na ɔteɛɛ ne nsa kyerɛɛ n’asuafo no so kae sɛ: “Hwɛ! Me maame ne me nua mmarima ni!+ 50 Na obiara a ɔyɛ nea m’Agya a ɔwɔ soro no pɛ no, ɔno na ɔyɛ me nuabarima ne me nuabea ne me maame.”+\n^ Anaa “pempan.”\n^ Anaa “ɔne ne mmarima no dii paanoo a wɔde kyerɛ no.”\n^ Anaa “adwudwo!”\n^ Anaa “Onipa som bo.”\n^ Anaa “ɔbɛma atɛntrenee adi nkonim.”\n^ Ɛyɛ din bi a wɔde frɛ Satan.\n^ Anaa “akyidifo; asuafo.”\n^ Anaa “wɔn a wɔafi Onyankopɔn akyi.”\n^ Nt., “asaase komam.”\n^ Anaa “ofi no da mpan.”


Nnwom 107 AKCB - Salmos 107 NVI-PT\nNHOMA A ƐTO SO ANUM\n1Monna Awurade ase na oye;\n2Momma wɔn a Awurade agye wɔn nka saa,\nwɔn a wagye wɔn afi ɔtamfo nsam no;\n3wɔn a ɔboaboaa wɔn ano fii nsase so no,\nefi apuei kosi atɔe, atifi kosi anafo.\n4Ebinom kyinkyinii wɔ nsase pradada so,\na wɔanhu ɔkwan ankɔ kuropɔn no mu, faako a wobetumi anya atenae.\n5Ɔkɔm ne osukɔm dee wɔn\nna wɔtotɔɔ beraw.\n6Afei wosu frɛɛ Awurade wɔ wɔn amanehunu mu,\nna ogyee wɔn fii wɔn ahohiahia mu.\n7Ɔde wɔn faa ɔkwan tee so\nbaa kuropɔn a wotumi tena mu no mu.\n8Momma wɔnna Awurade ase, nʼadɔe a ɛnsa da\nne nʼanwonwade a ɔyɛ ma nnipa no ho,\n9ɔma wɔn a osukɔm de wɔn nsu\nna ɔde nnepa hyɛ wɔn a ɔkɔm de wɔn ma.\n10Ebinom tenaa sum ne awerɛhow mu,\nnneduafo a wɔde dade nkɔnsɔnkɔnsɔn agu wɔn,\n11efisɛ wɔatew Onyankopɔn nsɛm ho atua\nna wɔabu Ɔsorosoroni no agyinatu animtiaa.\n12Enti ogyaa wɔn maa adwumaden;\nwohintihintiwii, na wɔannya ɔboafo.\n13Afei wosu frɛɛ Awurade wɔ wɔn amanehunu mu,\nna ogyee wɔn fii wɔn ahohia mu.\n14Oyii wɔn fii sum ne awerɛhow mu,\nna obubuu wɔn nkɔnsɔnkɔnsɔn mu.\n15Momma wɔnna Awurade ase, nʼadɔe a ɛnsa da\n16efisɛ obubu kɔbere mfrafra apon\nna otwitwa nnadeban mu.\n17Ebinom bɛyɛɛ nkwaseafo, wɔn atuatew nti,\nna wohuu amane, wɔn nnebɔne nti.\n18Wokyii aduan nyinaa\nna wotwiw bɛnee owu pon ano.\n19Afei wosu frɛɛ Awurade, wɔn amanehunu mu\n20Ɔsomaa nʼasɛm na ɔsaa wɔn yare;\nna ogyee wɔn fii ɔda mu.\n21Momma wɔnna Awurade ase, nʼadɔe a ɛnsa da\nne nʼanwonwade a ɔyɛ ma nnipa no ho.\n22Momma wɔmmɔ aseda afɔre\nna wɔmfa ahurusi nnwom nka ne nnwuma ho asɛm.\n23Ebinom tenaa ahyɛn mu wɔ po so;\nwɔyɛ aguadifo wɔ nsu akɛse so.\n24Wohuu Awurade nnwuma,\nnʼanwonwade a ɛwɔ bun mu.\n25Ɔkasa maa ahum tui\nna ekukuru asorɔkye.\n26Wokukuru kɔɔ ɔsorosoro na wosian kɔɔ bun mu tɔnn;\nwɔn amanehunu mu no wɔn koma tui.\n27Wokyim totɔɔ ntintan sɛ asabowfo;\nna wonhu nea wɔnnyɛ bio.\n28Afei wosu frɛɛ Awurade, wɔn amanehunu mu,\n29Ɔmaa ahum no yɛɛ dinn;\npo so asorɔkye ano brɛɛ ase.\n30Wɔn ani gyei, bere a ɛyɛɛ dinn no,\nna ɔkyerɛɛ wɔn ɔkwan de wɔn koduu gyinabea a wɔpɛ.\n31Momma wɔnna Awurade ase, nʼadɔe a ɛnsa da\n32Wɔmma no so wɔ asafo no mu\nna wɔnkamfo no wɔ mpanyimfo nhyiamu ase.\n33Ɔdan nsubɔnten maa no yɛɛ sare,\nasuten yɛɛ asase wosee,\n34na asasebere dan nkyenenkyene,\nwɔn a wɔte asase no so amumɔyɛ nti.\n35Ɔdan sare so maa no yɛɛ nsuwansuwa\nna nkyɛkyerɛ yɛɛ sɛ nsuten anan mu;\n36Ɛhɔ na ɔde wɔn a ɔkɔm de wɔn kɔsoɛe,\nna wɔkyekyeree kuropɔn tenaa mu.\n37Wɔyɛɛ mfuw ne bobe nturo\nna ɛmaa wɔn nnɔbae bebree.\n38Ohyiraa wɔn na wɔn ase dɔe.\nWamma wɔn nyɛmmoa dodow so anhuan.\n39Afei wɔn dodow so huanee\nna nhyɛso, amanehunu ne awerɛhow brɛɛ wɔn ase;\n40nea obu abirɛmpɔn animtiaa no\nma wokyinkyin asase kesee a ɔkwan nni hɔ so.\n41Nanso ɔmaa ahiafo so fii wɔn ahohia mu\nna ɔmaa wɔn mmusua dɔɔ sɛ nguankuw.\n42Atreneefo hu ma wɔn ani gye,\nnanso amumɔyɛfo nyinaa mua wɔn ano.\n43Momma nea ɔyɛ onyansafo no mmu eyinom,\nna onsusuw Awurade adɔe kɛse no ho.\nAKCB : Nnwom 107


ኢያሱ 13 NASV – Yosua 13 ASCB | Biblica\nኢያሱ 13 NASV – Yosua 13 ASCB\n1Ɛberɛ a Yosua13.1 Na Yosua adi mfeɛ bɛyɛ aduɔkron kɔsi ɔha. Na Kaleb adi mfeɛ aduɔwɔtwe enum. Na Gesurfoɔ te Palestina anafoɔ fam a ɛbɛn Misraim mpoano. bɔɔ akɔkoraa no, Awurade ka kyerɛɛ no sɛ, “Worebɔ akɔkoraa nso nsase pii wɔ hɔ a ɛsɛ sɛ woko di so.\n2“Ɛsɛ sɛ nnipa no tena Filistifoɔ ne Gesur,\n3“nsase a na ɛyɛ Kanaanfoɔ dea no so. Saa asase yi firi asuo Sihor a ɛda Misraim ɛhyeɛ so a ɛtene fa atifi fam kɔsi Ekron ɛhyeɛ so,\n4a Filistifoɔ nkuropɔn enum a ɛyɛ Gasa, Asdod, Askelon, Gat ne Ekron nso ka ho. Awifoɔ asase a ɛda anafoɔ fam no nso, wɔnnko nnii so. Atifi fam nso, wɔnnko nnii saa nsase yi so;\nKanaan asase nyinaa a Meara a ɛyɛ Sidonfoɔ dea no, de kɔsi Afek, kɔduru Amorifoɔ ɛhyeɛ so\n5ne Gebalfoɔ asase ne\nLebanon nyinaa wɔ apueeɛ fam, de firi Baal-Gad a ɛda Hermon bepɔ ase, de kɔsi Hamat fam.\n6“Mmepɔ asase a ɛfiri Lebanon kɔsi Misrefot-Maim nyinaa a Sidonfoɔ nsase nyinaa ka ho. Mɛtu saa nnipa no nyinaa afiri asase no so na mede ama Israelfoɔ. Enti hwɛ na fa saa asase no ma Israelfoɔ sɛ agyapadeɛ sononko sɛdeɛ mahyɛ wo no. 7Fa saa asase yi nyinaa sɛ Israelfoɔ agyapadeɛ wɔ ɛberɛ a worekyekyɛ mu ama mmusuakuo nkron no ne Manase abusua fa no.”\nWɔkyekyɛ Yordan Apueeɛ Fam Asase Mu\n8Manase abusua no mu fa ne Rubenfoɔ ne Gadfoɔ deɛ, na wɔanya wɔn agyapadeɛ wɔ Yordan apueeɛ fam, ɛfiri sɛ na Mose a ɔyɛ Awurade ɔsomfoɔ no de saa asase no ama wɔn dada.\n9Wɔn asase no firi Aroer a ɛda Arnon Subɔnhwa no ano (ne kuro a ɛda nsuka no mfimfini) de kɔ ɛserɛ a ɛtoa Medeba so kɔsi Dibon. 10Amorifoɔhene Sihon a ɔdii adeɛ wɔ Hesbon kɔsi Amonfoɔ ɛhyeɛ so nkuro nyinaa nso ka ho.\n11Gilead, asase a ɛwɔ Gesur ne Maaka ahemman mu, Bepɔ Hermon nyinaa, Basan nyinaa de kɔsi Saleka ka ho, 12ɛnna Basanhene Og a ɔdii ɔhene wɔ Astarot ne Edrei nsase nyinaa nso ka ho. Ɔhene Og yɛ Rafatni a ɔtwa toɔ, ɛfiri sɛ na Mose ne wɔn ako apamo wɔn. 13Nanso, Israelfoɔ no antu Gesurfoɔ ne Maakafoɔ enti wɔtenaa Israelfoɔ no mu de bɛsi ɛnnɛ.\nLewi Abusuakuo Agyapadeɛ\n14Na Lewi abusuakuo no deɛ, wamma wɔn agyapadeɛ biara. Wɔn agyapadeɛ firi afɔrebɔdeɛ a wɔhye wɔ afɔrebukyia so ma Awurade, Israel Onyankopɔn no.\nRuben Abusuakuo Asase\n15Mose de saa beaeɛ yi maa mmusua a ɛwɔ Ruben abusuakuo mu.\n16Wɔn asase no firi Aroer a ɛda Arnon Subɔnhwa no ano (ne kuro a ɛda nsuka no mfimfini) de kɔ ɛserɛ a ɛtoa Medeba so. 17Nkuro ne nkuraase a ɛkeka hoɔ nie: Hesbon ne nkuro a ɛdeda ɛserɛ so te sɛ Dibon, Bamot-Baal ne Bet-Baal-Meon, 18Yahas, Kedemot, Mefaat, 19Kiriataim, Sibma ne Seret-Sahar, a ɛdeda bɔnhwa no kokoɔ so, 20Bet-Peor, Pisga nsianeɛ mu ne Bet-Yesimot. 21Nkuro a ɛwɔ tata so nyinaa ne Sihon ahemman nyinaa nso ka Ruben asase no ho. Sihon yɛ Amorifoɔhene a na ɔdi adeɛ wɔ Hesbon, deɛ Mose kumm no ne Midian ahemfo a wɔn ne Ewi, Rekem, Sur, Hur, Reba ne ahenemma a wɔwɔ mpɔtam hɔ a wɔne Sihon yɛ baako. 22Israelfoɔ no kumm Beor babarima nkonyaayifoɔ bi a na wɔfrɛ no Balaam.\n23Yordan Asubɔnten no yɛ Ruben asase no ɛhyeɛ wɔ atɔeɛ fam. Wɔde nkuro ne nkuraase a ɛwɔ saa beaeɛ yi maa mmusua a ɛwɔ Ruben abusuakuo no mu sɛ wɔn agyapadeɛ.\nGad Abusuakuo No Asase\n24Mose de saa asase yi maa mmusua a ɛwɔ Gad abusuakuo mu:\n25Wɔn asase no yɛ Yaser, Gilead nkuro nyinaa, ne Amon asase no fa, kɔsi Aroer kuro a ɛwɔ Raba atɔeɛ fam pɛɛ. 26Na ɛfiri Hesbon de kɔsi Ramat-Mispe ne Betonim de firi Mahanaim de kɔsi Debir. 27Bɔnhwa no mu na na Bet-Haram ne Bet-Nimra ne Sukot ne Safon ne Hesbonhene Sihon ahemman no nkaeɛ wɔ; Asubɔnten Yordan na na ɛyɛ atɔeɛ fam hɔ ɛhyeɛ na ɛtoa so de kɔsi Galilea ɛpo no mu.\n28Nkuro ne nkuraaseɛ a ɛwɔ saa beaeɛ yi na wɔde maa mmusua a ɛwɔ Gad abusuakuo mu sɛ wɔn agyapadeɛ.\nAsase A Wɔde Maa Manase Abusuakuo Fa No\n29Mose de saa beaeɛ yi maa mmusua a ɛwɔ Manase abusuakuo fa no mu.\n30Na wɔn asase no firi Mahanaim, Basan nyinaa, ɔhene Og kane tete ahemman nyinaa ne nkuro aduosia a ɛwɔ Yair a ɛwɔ Basan no. 31Gilead fa ne ɔhene Og ahenkuro, Astarot ne Edrei ka ho.\nWɔde yeinom nyinaa maa Makir a na ɔyɛ Manase babarima no asefoɔ.\n32Yeinom yɛ nkyekyɛmu a Mose yɛɛ ɛberɛ a na ɔwɔ Moab tata so, wɔ Asubɔnten Yordan akyi, Yeriko apueeɛ fam. 33Nanso, Mose amma Lewi abusuakuo no asase biara, ɛfiri sɛ, na Awurade, Israel Onyankopɔn ahyɛ bɔ sɛ ɔno na ɔbɛyɛ wɔn agyapadeɛ.\nASCB : Yosua 13


“Woyɛ Ɔbea a Wo Ho Yɛ Fɛ”—Sara Gyidi a Bible Ka Ho Asɛm\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\n“Woyɛ Ɔbea a Wo Ho Yɛ Fɛ”\nWO DEƐ fa w’ani bu sɛ Sara gyina ne dan mu. Ɔtoto n’ani hwɛ dan mu hɔ nneɛma. Wohwɛ ɔbaa a ofi Middle East yi aniwa mma ne n’anim yɛbea a, wuhu sɛ biribi rekɔ so wɔ n’adwene mu. Adɛn, ne werɛ na ahow anaa? Sɛ ne werɛ ahow a, ɛnyɛ nwonwa. Adɛn ntia? Efisɛ na nneɛma pii akɔ so wɔ fie hɔ. Ná Sara kunu ne Abraham, na na wɔde anigye atena fie hɔ akyɛ. * Wɔn mmienu nyinaa na wɔka boom maa fie hɔ yɛɛ anika.\nNá wɔte Ur. Ɛyɛ kurow a na emufo di yiye paa, na na adwumfo, aguadifo, ne wɔn a wɔyɛ nsaano nnwuma pii wɔ hɔ. Wei nti yebetumi aka sɛ na Sara ne ne kunu wɔ ahode bebree. Ná Sara fie nyɛ baabi a ɔde ne nneɛma gu kɛkɛ, na n’ani ka hɔ. Ná ɔne ne kunu de mfe pii na atena hɔ, anigye ne awerɛhow nyinaa mu. Efie yi ara mu na na ɔne ne kunu abɔ Yehowa Nyankopɔn mpae mpɛn pii, na na wonni wɔn Nyankopɔn no ho agorɔ koraa. Enti sɛ na Sara ani ka saa fie yi mu a, ɛnyɛ nwonwa.\nWei nyinaa akyi, anhaw Sara sɛ obegyaw saa nneɛma yi nyinaa hɔ. Ná wadi bɛyɛ mfe 60, nanso na ɛsɛ sɛ otu kwan kɔ baabi a onnim a ɔrensan mma n’akyi bio. Baabi a ɔrekɔ no, na ɛhɔ yɛ hu na na asetena nso nna fam. Dɛn koraa na ɛkaa no maa ɔyɛɛ nsakrae kɛse a ɛte saa wɔ n’asetena mu? Gyidi a ɔdaa no adi no, dɛn na yebetumi asua afi mu?\nWohwɛ mu a Sara nyinii wɔ Ur. Seesei saa kurow no yɛ amamfo. Nanso Sara bere so no, na adagyew nni Eufrate Asubɔnten a ɛtene fa kurow no mu no so koraa. Ná aguadifo ahyɛn di nsu no ne nsuka a ɛdeda ho so akɔneaba na na aguadifo de nneɛma fi akyirikyiri ba kurow yi mu. Wokɔ Ur mmɔnten so a, wuhu sɛ akwan a ɛdeda hɔ no akontɔnkontɔn, na nnipa ayɛ so ma. Nsu so ahyɛn gyinabea nso, ahyɛn no bi nnya baabi nnyina mpo. Wokɔ wɔn gua so nso a, nneɛma ahyɛ wɔn sotɔɔ ahorow mu ma. Enti wo deɛ, wo ara hwɛ sɛ Sara anyin wɔ kurow a adagyew nni mu sei, na onim nnipa bebree din. Ebetumi aba sɛ na nnipa pii nso nim no, efisɛ na ɔyɛ ɔbaa a ne ho yɛ fɛ paa. Ná n’abusuafo nso dɔɔso wɔ hɔ.\nBible ka Sara ho asɛm sɛ na ɔwɔ gyidi kɛse. Nanso na ɔnsom ɔsram nyame a na nnipa dodow no ara som wɔ Ur no. Ná ɔman no asi aban kokuroo bi ama saa nyame yi wɔ kurom hɔ. Sara deɛ, na ɔsom Yehowa, nokware Nyankopɔn no. Bible no nkyerɛkyerɛ ɔkwan a ɔfaa so nyaa saa gyidi no mu. Ne papa sei, bere bi na ɔsom abosom. Ne nyinaa akyi, ɔwaree Abraham. Ná Abraham anyin sen Sara mfe du. * (Genesis 17:17) Akyiri yi wɔbɛfrɛɛ Abraham ‘wɔn a wɔwɔ gyidi nyinaa agya.’ (Romafo 4:11) Wɔn mmienu nyinaa tenaa ase kama sɛ awarefo na na wɔn aware yɛ krabɛhwɛ. Ná obiara bu ne yɔnko, wɔne wɔn ho bɔ nkɔmmɔ, na na wɔayɛ wɔn adwene sɛ wohyia ɔhaw biara a, wɔbɛka wɔn ntama abɔ ano ayɛ ho adwuma. Nea ɛsen ne nyinaa no, na wɔyɛ awarefo a wɔdɔ wɔn Nyankopɔn paa.\nNá Sara dɔ ne kunu yiye, na na wɔn mmienu nyinaa ne wɔn abusuafo na ɛte Ur. Nanso ankyɛ na wohyiaa ɔhaw bi. Bible ka sɛ na Sara “yɛ oboni a onni ba.” (Genesis 11:30) Saa bere no, na ɛnyɛ mmerɛw koraa sɛ Sara bɛtena ɔman a ɛte saa mu a onni ba. Nanso Sara kɔɔ so dii ne Nyankopɔn ne ne kunu nokware. Wɔn nua ba Lot deɛ, na wayɛ sɛ wɔn babarima. Wɔbɔɔ bra kosii sɛ da koro bi deɛ, biribiara sesae.\nAbraham a anigye ahyɛ no ma no baa ne yere Sara nkyɛn. Ná biribi asi ama ne ho adwiriw no, na na ɛnkyɛe koraa. Onyankopɔn a wɔsom no no ne no kasae. Ɔnam ɔbɔfo bi so yii ne ho adi kyerɛɛ no! Wohwɛ a, dɛn na Sara bɛyɛ? Sara de n’aniwa mma fɛfɛ no hwɛɛ ne kunu anim dinn, na ɔde ahopere bisaa no sɛ: “Dɛn na ɔka kyerɛɛ wo? Mesrɛ wo, ka kyerɛ me!” Ɛbɛyɛ sɛ, Abraham dii kan tenaa ase susuw nea asi no ho. Afei ɔkaa asɛm a Yehowa ka kyerɛɛ no no kyerɛɛ Sara sɛ: “Fi w’asase so ne w’abusua mu na kɔ asase a mɛkyerɛ wo no so.” (Asomafo Nnwuma 7:2, 3) Bere a asɛm no akyi dwoe no, wofii ase susuw adwuma a Yehowa de ama wɔn no ho. Ná wɔn ani ka wɔn fie na na wɔn ho dwo wɔn wɔ hɔ, nanso na ɛsɛ sɛ wotu fi hɔ kodi atutena! Dɛn na na Sara bɛyɛ? Ɛbɛyɛ sɛ ɔrekɔ ba nyinaa na ne kunu rehwɛ no. Nsakrae kɛse a aba wɔn asetena mu yi, Sara beyi ne yam ataa n’akyi anaa?\nEbia yɛbɛka sɛ, ‘Me deɛ, Onyankopɔn nka nkyerɛɛ me anaa me hokafo sɛ yɛnyɛ biribi a ɛte saa da.’ Enti ebia ɛbɛyɛ den sɛ yɛbɛte nea Sara faa mu no ase. Nanso yɛn nyinaa betumi ahyia tebea a ɛte saa. Wiase a yɛte mu yi, sika ne ahonyade agye nnipa bebree adwene, enti ebetumi ama yɛde yɛn adwene asi ahotɔ, ne agyapade a yebenya so. Afei yebetumi de yɛn adwene nyinaa asi yɛn daakye so. Nanso Bible hyɛ yɛn nkuran sɛ yɛmfa ade foforo mmom nsi yɛn ani so. Ɛno ne sɛ yɛde Onyankopɔn som bedi kan na yɛayɛ nea ɛsɔ Onyankopɔn ani mmom sen sɛ yɛbɛyɛ nea yɛn ankasa pɛ. (Mateo 6:33) Sɛ yedwennwen nea Sara yɛe no ho a, yebetumi abisa yɛn ho sɛ, ‘Botae bɛn na mede besi m’ani so wɔ abrabɔ mu?’\n‘WOFII ASASE NO SO’\nBere a Sara reboaboa ne nneɛma ano no nyinaa, na onhu nea ɔmfa ne nea onnyaw no hɔ. Ná afurum ne yoma na ɛbɛsoa wɔn nneɛma, enti nneɛma a ɛsoso no, na ɛsɛ sɛ ogyaw no hɔ. Adeɛ yi, wɔrekodi atutena. Enti nneɛma bi wɔ hɔ a, na ɛho nhia sɛ wɔde kɔ. Ebia na ɛsɛ sɛ wɔtɔn wɔn nneɛma no bi anaasɛ wɔde kyɛ nkurɔfo mpo. Afei nso, na wɔn ani begyina kurom asetena. Efisɛ kurom deɛ, nea wɔpɛ biara wonya. Sɛ Sara kɔ gua so a, aduan, ɛnam, nnuaba, ne ntade nyinaa abu so. Biribiara a ohia ne biribiara a ɛbɛma ne ho atɔ no no, na ne nsa ka.\nSara gyidi nti, ogyaa ne fie a na ahotɔ wom no hɔ\nYɛreka yi, ebetumi aba sɛ na ɛnyɛ mmerɛw sɛ Sara begyaw ne fie no hɔ akɔ. Sɛ na ne fie te sɛ afie a fam tutufo ahu wɔ Ur no a, ɛnde Sara hweree nneɛma a ɛma nnipa ho tɔ no wɔ asetena mu paa. Afie a wɔatutu fam ahu no, ebi wɔ hɔ a adan bɛboro 12 na ɛwom. Ná mmura ne nnorobɛn a nsu fam nso wowɔ afie no mu. Ahiafo fie mpo, ɛbɛyɛ sɛ na wɔabɔ so, na na afasu ne apon a wotumi to mu wom. Ntamadan a wɔrekɔtena mu deɛ, sɛ akorɔmfo ba a wɔbɛyɛ dɛn? Na sɛ gyata, sebɔ, sisi, ne mpataku ba hɔ a, ɛhe na wɔbɛfa? Saa bere no, na saa mmoa no abu so.\nSara abusuafo nso ɛ? Henanom na na obegyaw wɔn hɔ? Ebetumi aba sɛ na Onyankopɔn ahyɛde no yɛ den ma no paa. Ɛkaa sɛ ‘fi w’asase so ne w’abusua mu.’ Ɔbaa a ɔdɔ nnipa na odwen nnipa ho sei deɛ, ebia na ɔwɔ anuanom mmarima ne mmaa, ne n’awofo nuanom mma nso wɔ hɔ. Ebia na wɔfanom ne sewaanom a ɔbɛn wɔn paa nso wɔ hɔ. Saa nnipa yi nyinaa, ebetumi aba sɛ na ɔrenhu wɔn bio. Ne nyinaa akyi, ade rekye na ase resa nyinaa, na Sara de akokoduru reboaboa ne ho ama akwantu no.\nNea na Sara refa mu nyinaa akyi, ɔboaboaa ne ho de twɛnee da a wobesi kwan so. Abusua panyin Tera nso, na Abraham ne Sara de no bɛka ho akɔ. Saa bere no nso, na Tera adi bɛyɛ mfe 200. (Genesis 11:31) Akwakoraa sei ka wɔn ho yi deɛ, yetumi hu sɛ na Sara bɛbrɛ paa. Yehowa asɛm a ɛse ‘fi Kaldeafo asase so’ no, Lot nso tiei.—Asomafo Nnwuma 7:4.\nAkwantufo no faa Eufrate asubɔnten no ho de wɔn ani kyerɛɛ Haran. Efi Ur rekɔ Haran wɔ atifi fam atɔe bɛyɛ kilomita 960 (akwansin 600). Abusua no duu Haran no, wɔtenaa hɔ kakra. Ebetumi aba sɛ na Tera yare, enti na wɔrentumi ntoa akwantu no so. Wɔtenaa hɔ kosii sɛ owui. Tera rewu no, na wadi mfe 205. Ansa na wɔretoa akwantu no so no, Yehowa ne Abraham san kasaa bio. Ɔka kyerɛɛ no sɛ omfi asase no so nkɔ asase a ɔno Yehowa bɛkyerɛ no so. Nanso saa bere yi deɛ, Onyankopɔn de bɔhyɛ bi a ɛyɛ anigye kaa ho. Ɔka kyerɛɛ no sɛ: “Mɛyɛ wo ɔman kɛse.” (Genesis 12:2-4) Nanso bere a wofii Haran no, na Abraham adi mfe 75, na na Sara adi mfe 65, nso na wonni ba. Ɛnde na ɛbɛyɛ dɛn na ɔman atumi afi Abraham mu aba? Ɔbɛware ɔbaa foforo aka ho anaa? Wɔn bere so no, na awaredodow nyɛ na, enti ebetumi aba sɛ Sara dwenee ho.\nSɛnea ɛte biara, wofii Haran toaa wɔn akwantu no so. Nnipa bɛn na saa bere yi na wɔka wɔn ho? Bible ma yehu sɛ, Abraham abusua no de wɔn agyapade “ne akra a wonyae wɔ Haran nyinaa” na ɛkɔe. (Genesis 12:5) Ná saa akra no yɛ nnipa bɛn? Ɛbɛyɛ sɛ na wɔyɛ ne nkoa ne ne mfenaa. Yebetumi aka sɛ Abraham ne Sara kaa wɔn gyidi ho asɛm kyerɛɛ wɔn a na wobetie no nyinaa. Bible mu nsɛm a tete Yudafo abɔ no mua no ka sɛ, nkurɔfo a wɔreka wɔn ho asɛm wɔ ha yi no yɛ wɔn a wɔasakra abɛsom Abraham ne Sara Nyankopɔn Yehowa. Sɛ saa a, ɛnde Sara gyidi nti, ɛda adi sɛ otumi de ahotoso kaa ne Nyankopɔn ne n’anidaso ho asɛm kyerɛɛ nkurɔfo. Ehia sɛ yesusuw biribi a ɛte saa ho. Efisɛ ɛnnɛ nso, gyidi ne anidaso ho ayɛ na paa. Sɛ wusua ade pa bi fi Bible mu a, wubetumi aka ho asɛm akyerɛ obi foforo anaa?\n‘ƆDE N’ANI KYERƐƐ EGYPT’\nBɛyɛ Nisan 14, 1943 ansa na wɔrewo Yesu no, Abraham ne Sara twaa Eufrate asubɔnten no. Wɔde wɔn ani kyerɛɛ anafo fam sɛ wɔrekɔ bɔhyɛ asase a Yehowa se wɔnkɔ so no so. (Exodus 12:40, 41) Bɔhyɛ asase no, na ɛhɔ yɛ fɛ, na nneɛma pii wɔ hɔ, na na wim tebea no nso yɛ kama. Enti wo deɛ fa w’ani bu sɛ Sara retwa n’ani kurukuru hwɛ benkum ne nifa. Wɔrebɛn More a ɛbɛn Sekem no, Yehowa san yii ne ho adi kyerɛɛ Abraham, na ɔka kyerɛɛ no sɛ: “Mede asase yi bɛma w’asefo.” Anokwa, yetumi hu sɛ asɛmfua “w’asefo” a Yehowa de dii dwuma no bɛka Abraham koma paa! Ebia ɛbɛma Abraham akae asɛm a esii Eden turom no. Ɛhɔ na Yehowa kaa sɛ aseni bi na ɔbɛsɛe Satan. Ná Yehowa adi kan aka akyerɛ Abraham sɛ, ɔman a ebefi ne mu aba no bɛma asase sofo nyinaa anya nhyira.—Genesis 3:15; 12:2, 3, 6, 7.\nNanso, na Abraham ne n’abusua no behyia ɔhaw a ɛto nnipa nyinaa no bi. Ɔkɔm kɛse baa Kanaan asase so, enti Abraham yɛɛ sɛ ɔne n’abusua betu akɔ anafo fam wɔ Egypt. Nanso ohuu sɛ nnipa a wɔwɔ saa beae no wɔ subammɔne bi. Enti ɔka kyerɛɛ Sara sɛ: “Mesrɛ wo tie. Minim sɛ woyɛ ɔbea a wo ho yɛ fɛ. Sɛ Egyptfo hu wo a, nea wɔbɛka ara ne sɛ, ‘Hwɛ, ne yere ni.’ Na wobekum me na wɔagyaw wo. Mesrɛ wo ka sɛ woyɛ me nua, na asi me yiye, na wode agye me kra.” (Genesis 12:10-13) Ɛdɛn na ɛkaa Abraham maa ɔde saa adesrɛde yi too ne yere anim?\nNá ɛnyɛ sɛ Abraham yɛ ɔtorofo anaa ohufo sɛnea ebinom ka no. Ampa, na Sara yɛ ne nuabaa. Adesrɛde a Abraham de too Sara anim no nso, na ntease wom. Ná Abraham ne Sara nim sɛ Onyankopɔn atirimpɔw ne sɛ ɔbɛma aseni soronko bi afa Abraham so aba. Ná wonim sɛ saa bɔhyɛ yi ho hia sen biribiara. Enti na ɛho hia paa sɛ wɔbɔ Abraham nkwa ho ban. Wɔn a wotutu fam hwehwɛ tete nneɛma no ahu adanse bi a ɛkyerɛ sɛ, na Egypt atumfoɔ taa gye nkurɔfo yerenom kum wɔn kununom. Enti Abraham yɛɛ n’ade nyansam, na Sara nso de ahobrɛase gyee ne gyinaesi no toom.\nAnkyɛ koraa, sɛnea nneɛma kɔe no dii adanse sɛ nea Abraham kae no yɛ nokware. Farao ahemfie mpanyimfo no bi huu sɛ Sara ho yɛ fɛ yiye; mfe a na Sara adi ne n’ahoɔfɛ no yɛɛ wɔn nwonwa paa! Enti wɔkɔkaa ne ho asɛm kyerɛɛ Farao, na Farao nso kaa sɛ wɔnkɔfa no mmra. Sɛnea Abraham ho yeraw no, ne ehu a ɛbɛyɛ sɛ ɛkaa Sara no, ɛyɛ den sɛ yebetumi de yɛn adwene abu. Nanso, ɛbɛyɛ sɛ wɔanhunahuna Sara sɛ afenaa bi a wɔakyere no, mmom wɔkorɔkorɔɔ no sɛ onuonyamfo bi. Ɛbɛyɛ sɛ Farao yɛɛ n’adwene sɛ ɔbɛdɛfɛdɛfɛ no, na ɔde ne sika ne n’ahode nso adaadaa no. Owie a na ɔne ne “nuabarima” aka ama ɔde no ama no aware.—Genesis 12:14-16.\nHwɛ sɛ Sara gyina mpomma mu anaa abrannaa so rehwɛ Egypt abɔnten so. Wohwɛ a ɔtee nka sɛn? Seesei wasan abɛtena dan papa a wɔakuru so kama mu. Afasu atwa ne ho ahyia, na aduan pa nko ara na odi. Seesei a Sara abenya asetena pa, ebia nea ɛkyɛn nea ogyaw hɔ wɔ Ur no, ɔbɛsesa n’adwene anaa? Sɛ Sara gyaee Abraham kɔfaa Farao a, hwɛ sɛnea anka Satan ani begye afa! Nanso Sara anyɛ biribiara saa. Odii ne kunu ne ne Nyankopɔn nokware, na wanyɛ biribiara ansɛe n’aware. Sɛ awarefo a wɔwɔ wiase bɔne yi mu bedi nokware wɔ wɔn aware mu saa a, anka eye paa! Wo nso, wubetumi asuasua Sara na woadi w’adɔfo ne wo nnamfo nokware saa anaa?\nSɛnea na Farao ahemfie yɛ fɛ nyinaa akyi, Sara dii ne kunu nokware\nYehowa de ne ho gyee nsɛm mu, na ɔbɔɔ ɔbaa nokwafo yi ho ban. Yehowa maa ɔhaw baa Farao ne ne fiefo so. Bere a biribi nti Farao huu sɛ Sara yɛ Abraham yere no, ɔsan de no maa ne kunu, na ɔka kyerɛɛ Abraham ne n’abusua nyinaa sɛ womfi Egypt. (Genesis 12:17-20) Wo deɛ hwɛ sɛnea Abraham ani begye sɛ wasan anya ne yere a ɔdɔ no! Kae sɛ ofi ne komam ka kyerɛɛ ne yere sɛ: “Minim sɛ woyɛ ɔbea a wo ho yɛ fɛ.” Nanso na ade foforo bi wɔ Sara ho a ɛyɛ Abraham fɛ paa. Ná ne suban yɛ fɛ sen ne nipadua mpo. Ná Sara wɔ komam ahoɔfɛ ampa, na ɛno na Yehowa ani sɔ. (1 Petro 3:1-5) Saa ahoɔfɛ no na ɛsɛ sɛ yɛn nyinaa nya bi. Yebetumi asuasua Sara gyidi na yɛama Onyankopɔn som ho ahia yɛn asen ahonyade. Bio nso, ɛsɛ sɛ yɛbɔ mmɔden ka Onyankopɔn ho nimdeɛ a yɛanya no bi kyerɛ afoforo. Afei sɛ yehyia sɔhwɛ biara a, ɛsɛ sɛ yɛde Onyankopɔn akwankyerɛ bɔ yɛn bra de kyerɛ sɛ yedi nokware.\n^ nky. 3 Mfiase no, na yɛfrɛ wɔn Abram ne Sarai. Nanso akyiri yi Yehowa maa wɔn din foforo, na ɛno na yɛde nim wɔn paa.—Genesis 17:5, 15.\n^ nky. 8 Ná Sara yɛ Abraham nuabaa. Wɔn papa din de Tera nanso na ɛsono obiara maame. (Genesis 20:12) Ɛwom, ɛnnɛ ɛmfata sɛ obi bɛware ne nua deɛ, nanso ɛsɛ sɛ yehu sɛ saa bere no, na nneɛma yɛ soronko koraa. Bere a Adam ne Hawa yɛɛ bɔne no, na ɛnkyɛe biara. Enti yɛbɛka a, na nnipa ne pɛyɛ ntam nware pii. Saa bere no, na nnipa wɔ apɔwmuden paa, enti sɛ obi ware ne busuani a ɔbɛn no saa a, ɛda adi sɛ na ɛrenhaw wɔn mma a wɔbɛwo wɔn no. Nanso bɛyɛ mfe 400 bi akyi deɛ, nnipa nkwa nna bɛyɛɛ sɛnea ɛte nnɛ yi. Saa bere no, Mose Mmara baraa abusuafo a wɔbɛn a wɔbɛware.—Leviticus 18:6.


Nnwom 64 AKCB - 詩篇 64 CCBT\n1Me Nyankopɔn, tie me, bere a mereka me haw;\nbɔ me kra ho ban fi ɔtamfo ahunahuna ho.\n2Fa me sie fi amumɔyɛfo agyinatu ho,\nne nnebɔneyɛfo pɔwbɔ ho.\n3Wɔsew wɔn tɛkrɛma sɛ afoa\nna wɔde atirimɔden nsɛm sɔn sɛ mmɛmma werɛmfo.\n4Wofi ahintawee mu, tow bɔ onipa a ne ho nni asɛm;\nwɔtow bɔ no mpofirim a wonsuro.\n5Wɔhyehyɛ wɔn ho wɔn ho nkuran wɔ wɔn amumɔyɛ nhyehyɛe ho,\nwɔka sɛnea wobesum wɔn mfiri asie;\nwɔka se, “Hena na obehu yɛn?”\n6Wɔbɔ ntɛnkyew ho pɔw na wɔka se,\n“Yɛayɛ nhyehyɛe a ɛso nni koraa!”\nAmpa ara onipa koma ne nʼadwene yɛ anifere.\n7Nanso Onyankopɔn bɛto bɛmma abɔ wɔn;\n8Ɔbɛdan wɔn ankasa tɛkrɛma atia wɔn\nna ɔde wɔn aba ɔsɛe mu;\nna wɔn a wobehu wɔn nyinaa de animka bɛbɔ wɔn ti nko.\n9Adesamma nyinaa besuro;\nna wɔasusuw nea wayɛ ho.\n10Ma atreneefo nni ahurusi wɔ Awurade mu\nna wɔmpɛ guankɔbea wɔ no mu;\nma wɔn a wɔn koma mu tew nyinaa nyi no ayɛ!\nAKCB : Nnwom 64


Kološanima 2 CRO - Kolosefoɔ 2 ASCB\n1Mepɛ sɛ mema mo ne nnipa a wɔwɔ Laodikea no ne wɔn a wɔnhunuu me da no hunu aperepereɛ denden a meredi wɔ wɔn ho. 2Me botaeɛ ne sɛ, wɔbɛnya nkuranhyɛ wɔ wɔn akoma mu na wɔatena ase ɔdɔ mu sɛdeɛ ɛbɛyɛ a, wɔbɛnya nteaseɛ a ɛwie pɛyɛ. Na wɔbɛhunu Onyankopɔn ahintasɛm a ɛne Kristo no. 3Ɔno so na wɔnam hunu Onyankopɔn nyansa ne nʼadwene. 4Meka kyerɛ mo sɛ, mommma obiara mfa akyinnyehunu nnaadaa mo. 5Ɛwom sɛ menni mo nkyɛn wɔ ɔhonam fam deɛ, nanso mewɔ mo nkyɛn wɔ honhom fam. Ɛyɛ me anigye nso sɛ monam Kristo mu gyidie so aka mo ho abom gyina hɔ pintinn.\n6Esiane sɛ moagye Kristo sɛ mo wura enti, mo ne no mmom ntena. 7Monnye nhini wɔ ne mu; momfa mo nkwa nto ne so na mo gyidie mu nyɛ den daa sɛdeɛ wɔkyerɛɛ mo no, na monna no ase.\n8Monhwɛ yie na obi amfa ne nnaadaa a ɛfiri nnipa nkyerɛkyerɛ ne ewiase ahonhom mu a ɛmfiri Kristo no amfa mo nnommum.\n9Ɛfiri sɛ, Onyankopɔn tebea nyinaa ara te Kristo onipadua mu, 10na mo nso Kristo ahyɛ mo ma, na tumidie ne mpaninnie biara hyɛ Kristo ase. 11Mo ne no ka bɔɔ mu no, wɔtwaa mo twetia a ɛnyɛ onipa na ɔtwaa mo, na mmom, ɛyɛ Kristo no ankasa na ɔtwaa mo twetia de tee mo firii onipadua a ɛho nteɛ no tumi ase. 12Wɔbɔɔ mo asu no nso, wosiee mo ne Kristo. Afei wonyanee mo baa nkwa mu, ɛfiri sɛ na mowɔ gyidie wɔ Onyankopɔn tumi mu a ɛnyanee Kristo firii awufoɔ mu no.\n13Esiane mo bɔne enti, ɛberɛ bi a atwam no, na moyɛ honhom mu awufoɔ ne amanamanmufoɔ a monni Mmara. Nanso, afei Onyankopɔn anyane yɛn ne Kristo. Onyankopɔn de yɛn nyinaa bɔne akyɛ yɛn. 14Onyankopɔn pepaa yɛn mmarato; na ɔde ne nyinaa kɔɔ asɛnnua so kɔbɔɔ no asɛnnua mu. 15Ɛhɔ na Kristo dii mpaninnie ne tumidie nyinaa so. Ɔmaa ewiase nyinaa hunuu sɛdeɛ ɔfaa wɔn sɛ nneduafoɔ ɛberɛ a ɔhyɛɛ ne nkonimdie ho fa no.\n16Enti, mommma obiara nnhyehyɛ mmara a ɛfa deɛ modi anaa monom, deɛ ɛfa nna kronkron anaa deɛ ɛfa asrane foforɔ afahyɛ anaa deɛ ɛfa home nna ho mmma mo. 17Saa nneɛma no nyinaa yɛ nsɛnkyerɛnneɛ a ɛkyerɛ deɛ ɛyɛ nokorɛ a ɛbɛba no. Kristo ne nokorɛ no. 18Mommma nnipa a wɔboa pa brɛ wɔn ho ase anaa wɔsom abɔfoɔ nnaadaa mo; wɔhoahoa wɔn ho sɛ wɔanya anisoadehunu. Saa ahantanfoɔ yi wɔ anifire su. 19Saa nnipa yi nyɛ Kristo a ɔyɛ onipadua no nyinaa Ti no dea bio. Kristo na ɔma onipadua no ahoɔden na ɔka onipadua no akwaa nyinaa bɔ mu, ma ɛnyini sɛdeɛ Onyankopɔn pɛ sɛ ɛnyini no.\n20Mo ne Kristo awu enti, moate mo ho afiri ahonhom a wɔdi ewiase so no ho. Adɛn enti na mobɔ mo bra sɛ nnipa a wɔhyɛ saa ewiase no ase? Adɛn enti na modi saa mmara no a ɛkyerɛ sɛ, 21“Monnsɔ yei mu, monnni yei, mommfa mo nsa nka!” no so? 22Saa mmara ahodoɔ yi nyinaa yɛ nnipa ahyɛdeɛ ne ne nkyerɛkyerɛ a ɛfa nneɛma a yɛyɛ wɔ asase yi so a daakye ɛbɛtwam. 23Ayɛ sɛ saa Mmara yi so die yɛ pa ara, na ɛma wodɔ Onyankopɔn, anaasɛ ɛma wobrɛ wo ho ase ma wohyɛ wo ho so. Nanso, saa mmara yi nni tumi biara wɔ onipa akɔnnɔ bɔne so.\nASCB : Kolosefoɔ 2


Romafo 14 | Intanɛt So Bible| Wiase Foforɔ Nkyerɛaseɛ\n14 Munnye nea ne gyidi yɛ mmerɛw+ no, na mummmu atɛn wɔ adwenem naayɛ+ ho. 2 Obi wɔ gyidi sɛ otumi di biribiara,+ nanso nea ɔyɛ mmerɛw no de, odi nhabamma. 3 Mma nea odi no mmmu nea onni no animtiaa,+ na mma nea onni no mmmu nea odi no atɛn, efisɛ Onyankopɔn agye saa nipa no. 4 Hena ne wo a wubu obi fie somfo atɛn?+ N’ankasa ne wura anim na ogyina anaasɛ ɔhwe ase.+ Nokwarem no, wɔbɛma wagyina, efisɛ Yehowa betumi ama wagyina.+ 5 Obi bu da bi sen bi;+ ɔfoforo nso bu nna nyinaa pɛ;+ momma obiara adwene nsi no pi. 6 Nea odi da bi no di ma Yehowa. Nea odidi no nso didi ma Yehowa,+ efisɛ ɔde aseda ma Onyankopɔn;+ na nea onnidi no, onnidi de ma Yehowa,+ nanso ɔda Onyankopɔn ase.+ 7 Nokwarem no, yɛn mu biara nte ase mma ne nkutoo ho,+ na obiara nso nwu mma ne nkutoo ho; 8 na sɛ yɛte ase a, yɛte ase ma Yehowa,+ na sɛ yewu nso a, yewu ma Yehowa.+ Enti sɛ yɛte ase oo, yewu oo, yɛyɛ Yehowa dea.+ 9 Na eyi nti na Kristo wui na ɔbaa nkwa mu bio,+ sɛ ɔbɛyɛ awufo+ ne ateasefo Wura.+ 10 Na adɛn nti na wubu wo nua atɛn?+ Anaasɛ adɛn nti na wo nso wubu wo nua animtiaa? Na yɛn nyinaa begyina Onyankopɔn atemmu+ agua no anim; 11 efisɛ wɔakyerɛw sɛ: “‘Mete ase yi,’ Yehowa na ose,+ ‘me na nkotodwe nyinaa bɛkotow me, na tɛkrɛma nyinaa akamfo Onyankopɔn.’”+ 12 Enti afei yɛn mu biara bebu n’ankasa akontaa akyerɛ Onyankopɔn.+ 13 Enti mommma yemmmubu yɛn ho yɛn ho atɛn+ bio, na mmom momfa eyi nyɛ mo botae,+ sɛ moremfa hintidua+ anaa akwanside nto onua+ biara anim. 14 Minim na mabegye adi Awurade Yesu mu sɛ biribiara nni hɔ a ɛho ntew ankasa;+ sɛ obi bu biribi sɛ ɛho ntew a, ɛnde na ɛho ntew mma no.+ 15 Na sɛ aduan nti wo nua redi awerɛhow a, ɛnde na wonnam ɔdɔ kwan so bio.+ Mfa w’aduan nsɛe nea Kristo wu maa no no.+ 16 Enti mommma wɔnnka papa a moyɛ no ho nsɛmmɔne. 17 Na Onyankopɔn ahenni+ nyɛ adidi ne ɔnom,+ na mmom ɛyɛ trenee+ ne asomdwoe+ ne anigye+ a ɛnam honhom kronkron so. 18 Na nea ɔsom Kristo wɔ eyi mu no sɔ Onyankopɔn ani, na nnipa nso gye no tom.+ 19 Enti afei momma yenni nneɛma a ɛde asomdwoe+ ba, ne nneɛma a ɛhyɛ yɛn den+ akyi. 20 Munnyae sɛ aduan nti mobɛsɛe Onyankopɔn adwuma.+ Ɛwom, ade nyinaa ho tew, nanso ɛyɛ bɔne ma onipa sɛ odi, bere a ebetumi ato hintidua.+ 21 Eye sɛ wunni nam, anaasɛ wonnom nsa anaasɛ wonyɛ biribiara a ɛbɛto wo nua hintidua.+ 22 Gyidi a wowɔ no, ma ɛnhyɛ w’ankasa mu Onyankopɔn anim.+ Anigye ne onipa a ɔmma nea wasi ho gyinae mmu no atɛn. 23 Na sɛ n’adwenem yɛ no nãã na sɛ odi a, wadi fɔ dedaw,+ efisɛ emfi gyidi mu na odi. Nokwarem no, biribiara a emfi gyidi mu no yɛ bɔne.+


Onyankopɔn Tumidi—Ɛbɛma Ntɛnkyea Nyinaa To Atwa | Bɛn\n‘So Onyankopɔn Bu Ntɛnkyea?’\n1. Ɔkwan bɛn so na ntɛnkyea a wobu nkurɔfo no betumi aka yɛn?\nWƆASISI aberewa kunafo bi agye ne sika a wasie ne nkwa nna nyinaa. Ɛna tirimɔdenfo bi akɔtow ne ba akokoaa a onnim hwee akyene. Wɔde ɔbarima bi ato afiase wɔ bɔne a ɛnyɛ ɔno na ɔyɛe ho. Woyɛ w’ade dɛn wɔ nsɛm a ɛtete saa ho? Ɛda adi sɛ emu biara haw w’adwene, na ntease wom. Nnipa wɔ nea ɛteɛ ne nea ɛnteɛ ho nkate a emu yɛ den. Sɛ wobu ntɛnkyea a, ɛhyɛ yɛn abufuw. Yɛpɛ sɛ wɔpata nea wɔasisi no no, na wɔtwe ɔbɔnefo no aso. Sɛ wɔanyɛ eyi a, ebia yebebisa sɛ: ‘So Onyankopɔn hu nea ɛrekɔ so no? Dɛn nti na ɔnyɛ ho biribi?’\n2. Ɔkwan bɛn so na Habakuk yɛɛ n’ade wɔ ntɛnkyea ho, na dɛn nti na Yehowa ankasa antia no wɔ eyi ho?\n2 Wɔ abakɔsɛm nyinaa mu no, Yehowa asomfo anokwafo abisa nsɛm a ɛtete saa ara. Sɛ nhwɛso no, odiyifo Habakuk bɔɔ Onyankopɔn mpae sɛ: “Ɛdɛn nti na woma mehwɛ ntɛnkyea a ɛyɛ hu saa? Dɛn nti na woma basabasayɛ, amumɔyɛ, nsɛmmɔnedi, ne atirimɔdensɛm trɛw kɔ baabiara?” (Habakuk 1:3, Contemporary English Version) Yehowa ankasa antia Habakuk wɔ nokwasɛm a obisae no ho, efisɛ ɔno Yehowa na ɔde atɛntrenee ho adwene hyɛɛ nnipa mu. Yiw, Yehowa de n’atɛntrenee a emu dɔ no kakra ahyɛ yɛn mu.\nYehowa Kyi Ntɛnkyea\n3. Dɛn nti na yebetumi aka sɛ Yehowa nim ntɛnkyea a ɛrekɔ so no ho nsɛm sen yɛn koraa?\n3 Yehowa nyɛ obi a obu n’ani gu ntɛnkyea so. Ohu nea ɛrekɔ so no. Ɛdefa Noa bere so ho no, Bible ka kyerɛ yɛn sɛ: “[Yehowa, NW] hui sɛ nnipa bɔne dɔɔso pii asase so, na wɔn komam adwene nyinaa yɛ bɔne nko daa nyinaa.” (Genesis 6:5) Susuw nea saa asɛm no kyerɛ no ho hwɛ. Ntɛnkyea ho adwene a yɛwɔ no taa gyina nsɛm kakraa bi a ebia yɛate anaa nea yɛn ankasa ahyia so. Nanso, Yehowa nim ntɛnkyea a ɛrekɔ so wɔ wiase nyinaa no. Ohu ne nyinaa! Nea ɛsen saa no, otumi hu nneɛma a koma tɔ kɔ so—nsusuwii a ɛmfata a ɛma nnipa yɛ amumɔyɛde no.—Yeremia 17:10.\n4, 5. (a) Ɔkwan bɛn so na Bible da no adi sɛ Yehowa dwen wɔn a wɔabu wɔn ntɛnkyea no ho? (b) Ɔkwan bɛn so na wɔabu Yehowa ankasa ntɛnkyea?\n4 Nanso, Yehowa yɛ pii sen ntɛnkyea a ohu ara kwa. Odwen wɔn a wɔapira wɔn no ho nso. Bere a aman a wɔtan Yehowa nkurɔfo yɛɛ wɔn ayayade no, “wɔn ahawfo ne wɔn taafo anim apinisi” no hyɛɛ no awerɛhow. (Atemmufo 2:18) Ebia woahyɛ no nsow sɛ dodow a nnipa binom hu ntɛnkyea no, dodow no ara na ɛho nsɛm nhaw wɔn pii bio. Ɛnte saa wɔ Yehowa fam! Wahu ntɛnkyea biara a akɔ so bɛyɛ mfirihyia 6,000 ni, nanso ɔda so ara kyi denneennen. Ampa, Bible ma yɛn awerɛhyem sɛ okyi nneɛma te sɛ “atoro tɛkrɛma,” “nsa a ehwie mogya a edi bem gu,” ne “ɔdansekurumfo a ohuw atosɛm.”—Mmebusɛm 6:16-19.\n5 Susuw sɛnea Yehowa kasa tiaa Israel akannifo a na wobu ntɛnkyea denneennen no nso ho hwɛ. Ɔde honhom kaa ne diyifo no ma obisae sɛ: ‘So ɛnyɛ mo na ɛsɛ sɛ muhu atɛntrenee?’ Bere a Yehowa kyerɛkyerɛɛ wɔn tumi a wɔde di dwuma ɔkwammɔne so mu fann wiei no, ɔkaa nea ɛbɛba mmarima a wɔn bra asɛe yi so ho asɛm siei sɛ: “Wobesu afrɛ [Yehowa, NW], na ɔremmua wɔn, na ɔde n’anim behintaw wɔn bere no mu, sɛnea wɔmaa wɔn nsɛnni yɛɛ bɔne no.” (Mika 3:1-4) Hwɛ sɛnea Yehowa kyi ntɛnkyea! Hwɛ, ɔno ankasa ahu bi! Satan abɔ no ahohora wɔ ɔkwan a ɛmfata so mfirihyia mpempem pii ni. (Mmebusɛm 27:11) Afei nso, atɛnkyea a ɛsen biara a wɔabu, bere a wokum Yehowa Ba a “wanyɛ bɔne” no sɛ ɔbɔnefo no, ɛkaa ne koma. (1 Petro 2:22; Yesaia 53:9) Ɛda adi pefee sɛ, ɛnyɛ ade a Yehowa nhu wɔn a wobu wɔn ntɛnkyea no amanehunu no, na saa ara na ommu n’ani ngu so.\n6. Sɛ wobu yɛn ntɛnkyea a, ɔkwan bɛn so na yebetumi ayɛ yɛn ade, na dɛn ntia?\n6 Nanso, sɛ yehu ntɛnkyea—anaasɛ wɔne yɛn ankasa anni no yiye a—ɛnyɛ nwonwa sɛ yɛbɛko atia denneennen. Wɔbɔɔ yɛn Onyankopɔn suban so, na ntɛnkyea ne Yehowa su nhyia ɔkwan biara so. (Genesis 1:27) Ɛnde, dɛn nti na Onyankopɔn ma ntɛnkyea ho kwan?\nOnyankopɔn Tumidi Ho Ɔsɛmpɔw No\n7. Kyerɛkyerɛ sɛnea wotwaa Yehowa tumidi mpoa no mu.\n7 Asɛmmisa yi ho mmuae fa tumidi ho ɔsɛmpɔw no ho. Sɛnea yɛahu no, Ɔbɔadeɛ no wɔ hokwan sɛ odi asase ne wɔn a wɔte so nyinaa so. (Dwom 24:1; Adiyisɛm 4:11) Nanso, wotwaa Yehowa tumidi mpoa wɔ adesamma abakɔsɛm mfiase. Ɛyɛɛ dɛn na eyi bae? Yehowa hyɛɛ onipa a odi kan, Adam, sɛ onnni dua bi a esi turo a na ɛyɛ ne Paradise fie no mu no so aba. Na sɛ wantie ɛ? Onyankopɔn ka kyerɛɛ no sɛ: “Owu na wubewu.” (Genesis 2:17) Ná Onyankopɔn ahyɛde no remma Adam anaa ne yere, Hawa, ho nkyere no. Nanso, Satan maa Hawa gye dii sɛ Onyankopɔn yɛ katee dodo. Sɛ odi dua no aba a, dɛn na na ɛbɛba? Satan ka kyerɛɛ Hawa pefee sɛ: ‘Ɛnyɛ owu na mubewu: na Onyankopɔn nim sɛ da a mubedi bi no, mo ani bebue, na moayɛ sɛ Onyankopɔn ahu papa ne bɔne.’—Genesis 3:1-5.\n8. (a) Dɛn na na Satan nam nsɛm a ɔkeka kyerɛɛ Hawa no so repɛ akyerɛ? (b) Dɛn na Satan gyee ho kyim wɔ Onyankopɔn tumidi ho?\n8 Wɔ asɛm yi mu no, na ɛnyɛ sɛ Satan rekyerɛ sɛ Yehowa de asɛm bi a ɛho hia asie Hawa kɛkɛ, na mmom na ɔrekyerɛ nso sɛ Yehowa adi atoro akyerɛ no. Satan hwɛɛ yiye sɛ ɔrennye nokwasɛm a ɛyɛ sɛ Onyankopɔn wɔ tumi no ho kyim. Nanso, ogyee fata a ɛfata ne teɛ a ɛteɛ no ho kyim. Ɔkwan foforo so no, ɔkyerɛe sɛ ɛnyɛ nea Yehowa de Ne tumi redi dwuma wɔ ɔkwan a ɛteɛ na ɛso bɛba Ne nkoa mfaso asen biara so.\n9. (a) Dɛn na Adam ne Hawa asoɔden a wɔyɛe no de baa wɔn so, na nsɛmmisa a ɛho hia bɛn na eyi ma ɛsɔree? (b) Dɛn nti na Yehowa ansɛe atuatewfo no kɛkɛ?\n9 Enti, Adam ne Hawa nyinaa yɛɛ Yehowa so asoɔden denam dua a wɔabara no aba a wodii bi no so. Wɔn asoɔden no ma wɔfatae sɛ wɔde owu twe wɔn aso sɛnea na Onyankopɔn ahyɛ no. Atoro a Satan dii no maa nsɛmmisa bi a ɛho hia sɔree. So Yehowa wɔ hokwan sɛ odi adesamma so ampa, anaasɛ ɛsɛ sɛ onipa ankasa di ne ho so? So Yehowa de ne tumi di dwuma wɔ ɔkwan a ɛfata sen biara so? Anka Yehowa betumi de ne tumi a ɛsen biara no asɛe atuatewfo no amonom hɔ ara. Nanso, na nsɛmpɔw a ɛsɔree no mfa Onyankopɔn tumi ho, na mmom ne nniso. Enti Adam, Hawa, ne Satan a na Onyankopɔn beyi wɔn afi hɔ no remma teɛ a ne nniso teɛ no nna adi. Mmom no, anka ebetumi ama asɛm foforo mpo asɔre wɔ ne nniso ho. Ɔkwan biako pɛ a na wobetumi afa so ahu sɛ ebia nnipa betumi adi wɔn ho so yiye a Onyankopɔn ho nnim ne sɛ ɔbɛma bere abɛsen.\n10. Dɛn na abakɔsɛm ada no adi wɔ nnipa nniso ho?\n10 Dɛn na mmere a abɛsen kɔ no ama ada adi? Nnipa de mfirihyia mpempem pii asɔ nniso ahorow pii ahwɛ, a ebi ne katabaako nniso, dodow amammu, kwasafo amammu, ne komunis nniso. Nea afi ne nyinaa mu aba ne Bible mu asɛm no hyia pefee: ‘Onipa adi onipa so tumi ma adan no bɔne.’ (Ɔsɛnkafo 8:9) Ntease wom sɛ odiyifo Yeremia kae sɛ: “[Yehowa, NW], mahu sɛ onipa kwan nni ne nsam, enni ɔbarima nsam, sɛnea ɔnam a obetutu n’anammɔn.”—Yeremia 10:23.\n11. Dɛn nti na Yehowa ama adesamma abusua ahu amane?\n11 Ná Yehowa nim fi mfiase sɛ adesamma ahofadi, anaa di a wobedi wɔn ho so no de amanehunu pii na ɛbɛba. Ɛnde, so na ɛnteɛ sɛ ɔmaa nea na ɛbɛba no ho kwan? Ɛnte saa koraa! Sɛ yɛbɛyɛ mfatoho a: Fa no sɛ wowɔ ɔba bi a ɛsɛ sɛ wɔyɛ no oprehyɛn de sa ɔyare bi a ebetumi akum no. Wuhu sɛ oprehyɛn no bɛma abofra no ate yaw kɛse, na eyi ma wo werɛ how yiye. Bere koro no ara no, wunim sɛ oprehyɛn no bɛma wo ba no anya apɔwmuden wɔ n’asetram akyiri yi. Saa ara na na Onyankopɔn nim—na ɔka siei mpo—sɛ hokwan a ɔde ama nnipa no de ɛyaw ne amanehunu bi bɛba. (Genesis 3:16-19) Ná onim nso sɛ, gye sɛ wama adesamma nyinaa ahu aba bɔne a atuatew asow no ansa na wɔanya ahotɔ a ɛte hɔ daa na mfaso wɔ so. Saa kwan yi so na na wobetumi asiesie ɔsɛmpɔw no koraa akosi daa.\nOnipa Mudi Mu Kura Ho Ɔsɛmpɔw No\n12. Sɛnea wɔakyerɛkyerɛ mu wɔ Hiob asɛm no mu no, sobo bɛn na Satan abɔ nnipa?\n12 Asɛm yi ho ade foforo wɔ hɔ. Bere a Satan twaa fata a Onyankopɔn nniso fata ne teɛ a ɛteɛ mpoa no, na ɛnyɛ Yehowa tumidi nko na watwiri; otwirii Onyankopɔn asomfo nso wɔ wɔn mudi mu kura ho. Sɛ nhwɛso no, hyɛ no nsow sɛ, Satan kaa ɔtreneeni Hiob ho asɛm kyerɛɛ Yehowa sɛ: “So ɛnyɛ wo na woabɔ ɔno ne ne fi ne ade a ɔwɔ nyinaa ho ban ahyia? Ne nsa ano adwuma woahyira so, na n’afieboa ase afɛe asase no so. Na afei teɛ wo nsa ka nea ɔwɔ nyinaa hwɛ, sɛ ɔrennome anaa!”—Hiob 1:10, 11.\n13. Dɛn na na Satan nam sobo a ɔbɔɔ Hiob no so repɛ akyerɛ, na ɔkwan bɛn so na eyi fa nnipa nyinaa ho?\n13 Satan kyerɛe sɛ na Yehowa de Ne tumi a ɛbɔ nneɛma ho ban no retɔ Hiob ma wasom no. Na nea eyi kyerɛ ne sɛ na Hiob mudi mu kura no yɛ nyaatwom adeyɛ, ɛne sɛ biribi a na obetumi anya afi Onyankopɔn hɔ nkutoo nti na na ɔsom no. Satan kyerɛe sɛ sɛ Hiob hwere Onyankopɔn nhyira a, na saa ɔbarima no bɛdome ne Bɔfo no mpo. Ná Satan nim sɛ Hiob yɛ soronko, “odi mu na ɔteɛ, osuro Onyankopɔn, na oyi ne ho fi bɔne ho.” * Enti sɛ Satan tumi sɛee Hiob mudi mu a okura no a, dɛn na na ɛbɛkyerɛ ama adesamma a aka no? Ɛno nti, na Satan regye wɔn a wɔpɛ sɛ wɔsom Onyankopɔn nyinaa nokwaredi ho kyim. Nokwarem no, bere a Satan retrɛw asɛm no mu no, ɔka kyerɛɛ Yehowa sɛ: ‘Nea onipa [nyɛ Hiob nko] wɔ nyinaa, ɔde ma pere ne kra.’—Hiob 1:8; 2:4.\n14. Dɛn na abakɔsɛm ama ada adi wɔ sobo a Satan bɔɔ nnipa no ho?\n14 Nea ɛne asɛm a Satan kae no bɔ abira no—abakɔsɛm ada no adi sɛ nnipa pii te sɛ, Hiob, kɔɔ so dii Yehowa nokware wɔ ɔtaa mu. Wɔn nokwaredi no ama Yehowa koma atɔ ne yam, na eyi ama Yehowa anya biribi abua mpoa a Satan de ahomaso twae sɛ sɛ nnipa hyia ahokyere a wobegyae Onyankopɔn som no. (Hebrifo 11:4-38) Yiw, nnipa komapafo annan wɔn akyi ankyerɛ Onyankopɔn. Bere a tebea horow a emu yɛ den ma wɔhawee no, wɔde wɔn ho too Yehowa so kɛse ma ɔmaa wɔn ahoɔden de gyinae.—2 Korintofo 4:7-10.\n15. Asɛmmisa bɛn na ebetumi asɔre wɔ ntɛn a Onyankopɔn buu no tete ne nea obebu daakye no ho?\n15 Nanso, ɛnyɛ tumidi ho nsɛmpɔw ne onipa mudi mu kura ho nko na Yehowa bu atɛntrenee. Bible ka atɛn a Yehowa abu ankorankoro ne aman mũ nyinaa mpo ho asɛm kyerɛ yɛn. Atɛn a obebu no daakye ho nkɔmhyɛ ahorow nso wom. Dɛn nti na yebetumi anya ahotoso sɛ Yehowa adi asɛntrenee wɔ n’atemmu mu na ɔbɛkɔ so ayɛ saa?\nNea Enti a Onyankopɔn Atɛntrenee Kyɛn So\nYehowa ‘rempra ɔtreneeni ne ɔbɔnefo mmom’ ngu da\n16, 17. Nhwɛso ahorow bɛn na ɛkyerɛ sɛ nnipa nni nhumu pii wɔ nokware atɛntrenee ho?\n16 Wobetumi aka afa Yehowa ho ma afata sɛ: “N’akwan nyinaa yɛ trenee.” (Deuteronomium 32:4) Yɛn mu biara ntumi nka sɛ saa na yɛte, efisɛ mpɛn pii na nhumu a yenni sɛe nea ɛteɛ ho adwene a yɛwɔ no. Sɛ nhwɛso no, susuw Abraham ho hwɛ. Ɔpaa Yehowa kyɛw wɔ Sodom sɛe ho—ɛmfa ho amumɔyɛsɛm pii a na ɛrekɔ so wɔ hɔ no. Obisaa Yehowa sɛ: “So wobɛpra ɔtreneeni ne ɔbɔnefo abom agu anaa?” (Genesis 18:23-33) Nokwarem no, na mmuae no yɛ dabi. Ɛyɛ bere a ɔtreneeni Lot ne ne mmabea no duu Soar dwoodwoo no ansa na Yehowa “tɔɔ sufre ne gya” fii soro guu Sodom. (Genesis 19:22-24) Yona nso “bo fuwii” bere a Onyankopɔn huu Niniwefo mmɔbɔ no. Esiane sɛ na Yona adi kan aka wɔn sɛe ho asɛm nti, na anka ɛbɛyɛ no anigye sɛ obehu sɛ wɔatɔre wɔn ase—ɛmfa ho sɛ na wɔada ahonu a efi komam adi no.—Yona 3:10–4:1.\n17 Yehowa maa Abraham awerɛhyem sɛ N’atɛntrenee a obu no mfa abɔnefo sɛe ho nko na mmom treneefo nkwagye ho nso. Ɔkwan foforo so no, na ɛsɛ sɛ Yona hu sɛ Yehowa yɛ mmɔborohunufo. Sɛ abɔnefo sakra wɔn akwan a, ‘ɔde firi wɔn.’ (Dwom 86:5) Esiane sɛ Yehowa nte sɛ nnipa a wonni ahotoso no nti, ommu atɛn mfa nna ne tumi adi kɛkɛ, na saa ara na ɔmfa mmɔborohunu nkame afoforo esiane sɛ osuro sɛ wobebu no sɛ ɔyɛ mmerɛw nti. Nea ɔyɛ ne sɛ ɔbɛda mmɔborohunu adi bere biara a ɛfata sɛ ɔyɛ saa no.—Yesaia 55:7; Hesekiel 18:23.\n18. Fi Bible mu kyerɛ sɛ ɛnyɛ nkate mu kɛkɛ na Yehowa fi yɛ ade.\n18 Nanso, Yehowa mfi nkate mu mmu n’ani ngu nneɛma so. Bere a Yehowa nkurɔfo de wɔn ho hyɛɛ abosonsom mu fee no, ɔkaa no denneennen sɛ: “Mabu wo w’akwan so atɛn, na mede w’akyide nyinaa aba wo so. Na m’aniwa renkyɛe wo so, na merenhu mmɔbɔ, na w’akwan na mɛma aba wo so.” (Hesekiel 7:3, 4) Enti sɛ nnipa sen wɔn kɔn wɔ wɔn akwan ho a, Yehowa bu wɔn atɛn sɛnea ɛfata. Nanso, n’atemmu gyina adanse a edi mu so. Enti, bere a Sodom ne Gomora “nteɛm” kɛse duu Yehowa asom no, ɔkae sɛ: “Meresian makɔhwɛ sɛ wɔayɛ sɛnea nteɛm a edu me nkyɛn no te anaa; na sɛ ɛnte saa a, mahu.” (Genesis 18:20, 21) Hwɛ sɛnea yɛn ani betumi agye sɛ Yehowa nte sɛ nnipa pii a wɔde ahopere bu atɛn ansa na wɔatie nokwasɛm a ɛwom nyinaa no! Nokwarem no, sɛnea Bible ka Yehowa ho asɛm no, ɔyɛ “nokware Nyankopɔn na nkontompo nni no mu.”—Deuteronomium 32:4.\nNya Yehowa Atɛntrenee Mu Ahotoso\n19. Sɛ yɛwɔ ɔkwan a Yehowa fa so bu atɛntrenee ho nsɛm a ɛkyere yɛn adwene a, dɛn na yebetumi ayɛ?\n19 Ɛnyɛ biribiara a Yehowa yɛe tete no na Bible ka ho asɛm; saa ara na ɛmfa sɛnea Yehowa bebu ankorankoro ne nnipakuw atɛn daakye ho nkyerɛkyerɛmu nyinaa mma. Sɛ Bible mu nsɛm anaa nkɔmhyɛ bi a ɛho nkyerɛkyerɛmu a ɛte saa nni hɔ kyere yɛn adwene a, yebetumi ada nokwaredi a Mika a ɔkyerɛw eyi daa no adi no bi adi: “Mɛtwɛn me nkwagye Nyankopɔn no.”—Mika 7:7.\n20, 21. Dɛn nti na yebetumi anya ahotoso sɛ Yehowa bɛyɛ nea ɛteɛ bere nyinaa?\n20 Yebetumi anya ahotoso sɛ tebea biara mu no, Yehowa bɛyɛ nea ɛteɛ. Sɛ ɛte sɛ nea nnipa bu wɔn ani gu ntɛnkyea so mpo a, Yehowa hyɛ bɔ sɛ: “Me na aweredi wɔ me, me ara metua ka.” (Romafo 12:19) Sɛ yɛtwɛn a, yɛbɛda gyidi a emu yɛ den a ɔsomafo Paulo daa no adi no bi adi sɛ: “So Onyankopɔn bu atɛnkyea? Dabida!”—Romafo 9:14, NW.\n21 Saa bere yi, yɛte “mmere a emu yɛ den” mu. (2 Timoteo 3:1) Ntɛnkyea ne “nhyɛso” ama wɔayɛ nkurɔfo ayayade pii. (Ɔsɛnkafo 4:1) Nanso, Yehowa nsakrae. Ɔda so ara kyi ntɛnkyea, na odwen wɔn a wɔyɛ wɔn basabasa no ho yiye. Sɛ yɛkɔ so gyina Yehowa ne ne tumidi akyi a, ɔbɛma yɛn ahoɔden a yɛde begyina akodu bere a wahyɛ a obesiesie ntɛnkyea nyinaa wɔ N’ahenni nniso ase no.—1 Petro 5:6, 7.\n^ nky. 13 Yehowa kaa Hiob ho asɛm sɛ: “Obiara nni hɔ a ɔte sɛ ɔno asase no so.” (Hiob 1:8) Ɛnde, ɛda adi sɛ Hiob traa ase wɔ Yosef wu akyi ansa na Mose rebɛyɛ Israel kannifo a wɔapaw no. Enti, saa bere no na wobetumi aka sɛ obiara nni hɔ a odi mũ sɛ Hiob.\nDeuteronomium 10:17-19 Dɛn nti na yebetumi anya ahotoso sɛ Yehowa nhwɛ nnipa anim wɔ ne nsɛnnii mu?\nHiob 34:1-12 Sɛ wobu wo ntɛnkyea a, ɔkwan bɛn so na Elihu nsɛm no betumi ahyɛ ahotoso a wowɔ wɔ asɛntrenee a Onyankopɔn di no mu den?\nDwom 1:1-6 Dɛn nti na abotɔyam wom sɛ wubehu sɛ Yehowa susuw treneefo ne abɔnefo nneyɛe ho yiye?\nMalaki 2:13-16 Yehowa tee nka dɛn wɔ sisi a wosisii mmea a wɔn kununom faa ɔkwan a enni nnyinaso so gyaee wɔn aware no ho?\nMomma yɛnkɔ Bible mu nkɔhwɛ Onyankopɔn atemmu a ɔde baa nkurɔfo so no mu abien, na yebenya asɛmmisa yi ho mmuae. Ɛno ne Noa bere so Nsuyiri ne Kanaanfo a Onyankopɔn tɔree wɔn ase no.\nWode Wo Ho Bɛto Onyankopɔn So?\nWopɛ sɛ wuhu anigye a ɛwɔ Onyankopɔn adamfofa mu a, kenkan saa asɛm yi.


Onyankopɔn ‘Akyɛde a Enni Kabea’ | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Aseda nka Onyankopɔn wɔ n’akyɛde a enni kabea no ho.”—2 KORINTOFO 9:15.\nNNWOM: 121, 63\nDɛn na Kristo dɔ no kanyan yɛn ma yɛyɛ?\nƆkwan bɛn so na Onyankopɔn dɔ kanyan yɛn ma yɛdɔ yɛn nuanom?\nAdɛn nti na ɛsɛ sɛ bɔne a Onyankopɔn de firi no kanyan yɛn ma yɛde yɛn nuanom bɔne firi wɔn?\n1, 2. (a) Onyankopɔn ‘akyɛde a enni kabea’ no yɛ dɛn? (b) Nsɛmmisa bɛn na yebesusuw ho wɔ adesua yi mu?\nYEHOWA akyɛde a ɛkyɛn biara a ofi ɔdɔ mu de ama yɛn ne ne Ba, Yesu, a ɔda ne koma so a ɔsomaa no baa asase so no! (Yohane 3:16; 1 Yohane 4:9, 10) Ɔsomafo Paulo kaa saa akyɛde no ho asɛm sɛ ‘akyɛde a enni kabea.’ (2 Korintofo 9:15) Adɛn nti na Paulo kaa saa?\n2 Ná Paulo nim sɛ afɔre a Yesu bɔe no yɛ adanse a ɛkyerɛ sɛ Onyankopɔn bɔhyɛ nyinaa bɛbam. (Kenkan 2 Korintofo 1:20.) Eyi kyerɛ sɛ Yesu afɔrebɔ ne Yehowa papayɛ ne adɔe a ɔda no adi kyerɛ yɛn nyinaa ka Onyankopɔn ‘akyɛde a enni kabea’ no ho. Saa akyɛde no som bo araa ma onipa rentumi mfa n’adwene nkyerɛkyerɛ mu nwie. Ɛsɛ sɛ akyɛde soronko yi ma yɛte nka dɛn? Ɔkwan bɛn so na ɛsɛ sɛ akyɛde yi kanyan yɛn ma yesiesie yɛn ho ma Kristo wu Nkaedi a yɛbɛyɛ no Wukuda March 23, 2016?\nONYANKOPƆN AKYƐDE SORONKO\n3, 4. (a) Sɛ obi kyɛ wo ade a, ɛka wo dɛn? (b) Ɔkwan bɛn so na akyɛde a edi mũ paa betumi asesa w’asetena?\n3 Sɛ obi kyɛ yɛn ade a, yɛkyerɛ ho anigye. Nanso, akyɛde bi wɔ hɔ a edi mũ paa, anaa ɛyɛ soronko koraa ma ebetumi asesa yɛn asetena. Nhwɛso bi ni. Fa no sɛ woadi nsɛmmɔne bi, na ɛho asotwe ne owu. Nanso, mpofirim ara na obi a wunnim no de ne ho mae sɛ wɔmfa asotwe no mma ɔno mmom. Onipa no ayɛ krado sɛ obewu ama wo! Akyɛde soronko a ɛte saa bɛka wo dɛn?\n4 Sɛnea onipa no ayi ne yam ayɛ ade kɛse a ɛte saa ama wo no bɛma woayɛ nsakrae wɔ w’asetenam. Afei nso, ebetumi akanyan wo ma woada ayamye ne ɔdɔ adi akyerɛ afoforo, na obiara a ɔne wo anni no yiye no, wode befiri no. Wo nkwa nna a aka nyinaa, wobɛkyerɛ sɛ w’ani sɔ nea onipa no ayɛ ama wo no.\n5. Adɛn nti na yebetumi aka sɛ agyede a Onyankopɔn de akyɛ yɛn no sõ sen akyɛde foforo biara?\n5 Agyede a Onyankopɔn de ama yɛn no sõ sen akyɛde a yɛaka ho asɛm no koraa. (1 Petro 3:18) Wo de, susuw saa asɛm yi ho hwɛ: Adam de bɔne awo yɛn nyinaa, na bɔne akatua ne owu. (Romafo 5:12) Ɔdɔ kaa Yehowa ma ɔsomaa Yesu baa asase so bewu maa nnipa nyinaa, na ‘ɔkaa owu hwɛe maa onipa biara.’ (Hebrifo 2:9) Nanso afɔre a Yesu bɔe no bɛyɛ nneɛma pii! Ebeyi owu nso afi hɔ koraa. (Yesaia 25:7, 8; 1 Korintofo 15:22, 26) Wɔn a wobenya Yesu mu gyidi nyinaa bɛtena ase asomdwoe mu na wɔanya anigye daa. Ebinom ne Kristo bedi ade sɛ ahemfo wɔ soro, na ebinom nso Onyankopɔn Ahenni no edi wɔn so wɔ asase so. (Romafo 6:23; Adiyisɛm 5:9, 10) Nhyira foforo bɛn na Yehowa akyɛde no de bɛba?\n6. (a) Nhyira a Yehowa akyɛde no bɛma yɛanya no mu nea ɛwɔ he na wohwɛ kwan? (b) Kyerɛ nneɛma abiɛsa a Onyankopɔn akyɛde no bɛkanyan yɛn ma yɛayɛ.\n6 Nea Onyankopɔn akyɛde no bɛma yɛanya no bi ne sɛ, asase bɛdan paradise, wɔbɛsa ayarefo yare, na wobenyan awufo. (Yesaia 33:24; 35:5, 6; Yohane 5:28, 29) Yɛda Yehowa ne ne Dɔba no ase sɛ wɔama yɛn ‘akyɛde a enni kabea’ yi. Dɛn na saa akyɛde yi bɛkanyan yɛn ma yɛayɛ? Ɛbɛkanyan yɛn (1) ma yɛasuasua Yesu yiye, (2) yɛadɔ yɛn nuanom, na (3) yɛafi yɛn komam de afoforo bɔne akyɛ wɔn.\n“ƆDƆ A KRISTO WƆ NO HYƐ YƐN”\n7, 8. Ɛsɛ sɛ ɔdɔ a Kristo ada no adi no ka yɛn dɛn, na dɛn na ɛsɛ sɛ ɛkanyan yɛn ma yɛyɛ?\n7 Nea edi kan, ɛsɛ sɛ yɛn ani gye ho sɛ yɛbɛbɔ yɛn bra ma ahyɛ Yesu anuonyam. Ɔsomafo Paulo kae sɛ: “Ɔdɔ a Kristo wɔ no hyɛ yɛn.” (Kenkan 2 Korintofo 5:14, 15.) Ná Paulo nim sɛ, sɛ yegye ɔdɔ kɛse a Yesu ada no adi akyerɛ yɛn no tom a, ɛbɛhyɛ yɛn, anaa ɛbɛkanyan yɛn ma yɛadɔ Yesu na yɛahyɛ no anuonyam. Nokwasɛm ne sɛ, sɛ yɛte nea Yehowa ayɛ ama yɛn no ase yiye a, ɔdɔ a Yehowa ada no adi akyerɛ yɛn no bɛkanyan yɛn ma yɛabɔ yɛn bra de ahyɛ Yesu anuonyam. Ɔkwan bɛn na yɛbɛfa so ayɛ saa?\n8 Sɛ yɛdɔ Yehowa a, ɛbɛkanyan yɛn ma yɛasuasua Yesu, na yɛadi n’anammɔn akyi pɛɛ. (1 Petro 2:21; 1 Yohane 2:6) Sɛ yɛyɛ osetie ma Onyankopɔn ne Kristo a, yɛda no adi sɛ yɛdɔ wɔn. Yesu kae sɛ: “Nea ɔwɔ m’ahyɛde na odi so no, ɔno na ɔdɔ me. Na nea ɔdɔ me no m’Agya bɛdɔ no, na me nso mɛdɔ no na mayi me ho akyerɛ no pefee.”—Yohane 14:21; 1 Yohane 5:3.\n9. Nhyɛso bɛn na ɛsɛ sɛ yegyina ano?\n9 Ɛfata sɛ yedwinnwen nea yɛreyɛ wɔ yɛn asetenam ho wɔ Nkaedi bere yi mu. Enti bisa wo ho sɛ: ‘Nneɛma bɛn na mereyɛ de asuasua Yesu? Nneɛma bɛn mu na ɛsɛ sɛ minya nkɔso?’ Ɛho hia sɛ yebisa yɛn ho saa nsɛm yi efisɛ wiase no pɛ sɛ yesuasua wɔn abrabɔ. (Romafo 12:2) Sɛ yɛanhwɛ yiye a, yebesuasua nyansapɛfo, ne wɔn a wɔagye din wɔ anigyede ne agodi mu wɔ wiase yi mu. (Kolosefo 2:8; 1 Yohane 2:15-17) Yɛbɛyɛ dɛn atumi agyina nhyɛso a ɛte saa ano?\n10. Nsɛm bɛn na yebetumi abisa yɛn ho wɔ Nkaedi bere yi mu, na dɛn na eyi betumi akanyan yɛn ma yɛayɛ? (Hwɛ mfonini a ɛwɔ adesua yi mfiase no.)\n10 Afei, ɛyɛ papa sɛ yebegye bere ahwɛ ntade a yɛhyɛ, video a yɛhwɛ ne nnwom a yetie wɔ Nkaedi bere yi mu. Saa ara nso na ɛsɛ sɛ yɛhwɛ nneɛma a ɛwɔ yɛn kɔmputa anaa yɛn fon so yiye. Bisa wo ho sɛ: ‘Sɛ Yesu wɔ ha na ohuu atade a mahyɛ a, anka m’ani bewu anaa?’ (Kenkan 1 Timoteo 2:9, 10.) ‘Anka me ntade bɛkyerɛ sɛ midi Kristo akyi? Anka Yesu ani begye ho sɛ ɔbɛhwɛ video a mehwɛ? Anka Yesu betie nnwom a mitie? Sɛ Yesu ka sɛ memfa me fon anaa me kɔmputa mma no mma ɔnhwɛ ade wɔ so a, nneɛma a obehu wɔ so no bɛma m’ani awu anaa? Anka ɛbɛyɛ den sɛ mɛka nea enti a m’ani gye video so agodi (video games) bi ho akyerɛ Yesu?’ Ɛsɛ sɛ ɔdɔ a yɛwɔ ma Yehowa no kanyan yɛn ma yɛtow biribiara a ɛmfata Kristoni gu, ɛmfa ho sɛ ne bo yɛ den mpo no. (Asomafo Nnwuma 19:19, 20) Bere a yehyiraa yɛn ho so maa Yehowa no, yɛhyɛɛ bɔ sɛ yɛde yɛn abrabɔ bɛhyɛ Kristo anuonyam. Enti ɛsɛ sɛ yeyi biribiara a ɛbɛma ayɛ den sɛ yebesuasua Yesu no fi yɛn akwan mu.—Mateo 5:29, 30; Filipifo 4:8.\n11. (a) Ɔkwan bɛn so na ɔdɔ a yɛwɔ ma Yehowa ne Yesu kanyan yɛn ma yɛyɛ asɛnka adwuma no? (b) Ɔkwan bɛn so na ɔdɔ a yɛwɔ bɛkanyan yɛn ma yɛaboa afoforo wɔ asafo no mu?\n11 Ɔdɔ a yɛwɔ ma Yesu kanyan yɛn ma yɛde nsi ka asɛmpa no, na yɛkyerɛkyerɛ afoforo. (Mateo 28:19, 20; Luka 4:43) So wubetumi atoto wo nneɛma yiye, ayɛ akwampaefo boafo na wode nnɔnhwerew 30 anaa 50 ayɛ asɛnka adwuma wɔ Nkaedi bere no mu? Ná onuabarima bi a ɔyɛ okunafo a wadi mfe 84 adwene yɛ no sɛ esiane sɛ ne mfe akɔ anim na onni apɔwmuden nti, ɔrentumi nyɛ akwampae adwuma. Nanso na akwampaefo a wɔwɔ ne mpɔtam pɛ sɛ wɔboa no. Wɔyɛɛ kar ho nhyehyɛe maa no, na wɔmaa no asasesin a ɛbɛn a obetumi ayɛ mu adwuma. Ɛmaa onua no tumi de nnɔnhwerew 30 yɛɛ asɛnka adwuma no. Wubetumi aboa obi wɔ w’asafo mu ma wayɛ akwampaefo boafo adwuma wɔ March anaa April mu? Ɛyɛ ampa sɛ ɛnyɛ obiara na obetumi ayɛ akwampae adwuma, nanso yebetumi de yɛn bere ne yɛn ahoɔden ayɛ pii wɔ Yehowa som mu. Sɛ yɛyɛ saa a, ɛbɛda adi sɛ ɔdɔ a yɛwɔ ma Yesu no akanyan yɛn sɛnea ɛkanyan Paulo no. Dɛn bio na Onyankopɔn dɔ bɛkanyan yɛn ma yɛayɛ?\nƐYƐ YƐN ASƐDE SƐ YƐDODƆ YƐN HO\n12. Ɔdɔ a Onyankopɔn ada no adi akyerɛ yɛn no kanyan yɛn ma yɛyɛ dɛn?\n12 Nea ɛto so abien, ɛsɛ sɛ ɔdɔ a Onyankopɔn ada no adi akyerɛ yɛn no kanyan yɛn ma yɛdɔ yɛn nuanom. Ɔsomafo Yohane kae sɛ: “Adɔfo, sɛ saa na Onyankopɔn dɔɔ yɛn a, ɛnde na ɛyɛ yɛn asɛde sɛ yɛdodɔ yɛn ho.” (1 Yohane 4:7-11) Enti sɛ yegye ɔdɔ a Onyankopɔn ada no adi akyerɛ yɛn no tom a, ɛnde ɛsɛ sɛ yɛdɔ yɛn nuanom. (1 Yohane 3:16) Yɛbɛyɛ dɛn atumi adɔ wɔn?\n13. Afoforo a yɛbɛdɔ wɔn ho nhwɛso bɛn na Yesu yɛ maa yɛn?\n13 Nea Yesu yɛe no ma yehu sɛnea yɛn nso yebetumi adɔ afoforo. Bere a Yesu wɔ asase so no, ɔboaa nnipa, ne titiriw no, wɔn a na wɔn asɛm yɛ mmɔbɔ. Ɔsaa wɔn a na wɔyare, mmubuafo, anifuraefo, asotifo, ne mum yare. (Mateo 11:4, 5) Ná Yesu nte sɛ nyamesom akannifo no, ɔno de na n’ani gye ho sɛ ɔbɛkyerɛkyerɛ wɔn a wɔpɛ sɛ wosua Onyankopɔn ho ade no. (Yohane 7:49) Ná Yesu dɔ saa nkurɔfo a wɔn asɛm yɛ mmɔbɔ no, na ɔyɛɛ nneɛma pii de boaa wɔn.—Mateo 20:28.\nWubetumi aboa onua anaa onuawa bi a ne mfe akɔ anim wɔ asɛnka mu? (Hwɛ nkyekyɛm 14)\n14. Dɛn na wubetumi ayɛ de akyerɛ sɛ wodɔ wo nuanom?\n14 Nkaedi bere nso yɛ bere pa a wubetumi adwinnwen sɛnea wobɛboa anuanom a wɔwɔ w’asafo mu ho, ne titiriw, wɔn a wɔn mfe akɔ anim no. Wubetumi akɔsra anuanom adɔfo yi mu bi? Wubetumi akɔma wɔn aduan, akɔboa wɔn ma wɔayɛ wɔn fie nnwuma, de kar afa wɔn akɔ asafo nhyiam, anaa wo ne wɔn abom ayɛ asɛnka adwuma? (Kenkan Luka 14:12-14.) Ma ɔdɔ a Onyankopɔn ayi no adi akyerɛ wo no nkanyan wo na da ɔdɔ adi kyerɛ wo nuanom!\nHU YƐN NUANOM MMARIMA NE MMEA MMƆBƆ\n15. Dɛn na ɛsɛ sɛ yegye tom?\n15 Nea ɛto so abiɛsa, ɔdɔ a Yehowa ada no adi no kanyan yɛn ma yɛde yɛn nuanom bɔne firi wɔn. Yɛn nyinaa anya bɔne ne owu afi Adam hɔ, enti obiara nni hɔ a obetumi aka sɛ, “Minhia agyede no.” Obi a odi Onyankopɔn nokware paa mpo hia agyede no. Wɔde ɛka kɛse bi akyɛ yɛn mu biara! Adɛn nti na ɛho hia paa sɛ yegye saa asɛm no tom? Yebenya ɛho mmuae wɔ mfatoho bi a Yesu yɛe no mu.\n16, 17. (a) Dɛn na ɛsɛ sɛ yesua fi Yesu mfatoho a ɛfa ɔhene no ne ne nkoa ho no mu? (b) Bere a wudwinnwen Yesu mfatoho no ho no, dɛn na woasi wo bo sɛ wobɛyɛ?\n16 Yesu yɛɛ mfatoho a ɛfa ɔhene bi a ɔde ɛka kɛse bi kyɛɛ n’akoa ho. Ná ɛka no yɛ denare 60,000,000. Nanso, akyiri yi, saa akoa no amfa ɛka ketewaa bi a na ne yɔnko akoa bi de no no ankyɛ no. Ná ɛka no yɛ denare 100 pɛ. Anka ɛsɛ sɛ mmɔborɔhunu a ɔhene no yii no adi kyerɛɛ n’akoa no ka no ma ɔde ne yɔnko akoa no ka no kyɛ no. Bere a ɔhene no tee sɛ n’akoa no amfa ɛka ketewaa saa ankyɛ no, ne bo fuwii. Ɔhene no kae sɛ: “Akoa bɔne, bere a wosrɛɛ me no mede ka no nyinaa kyɛɛ wo. So ɛnsɛ sɛ anka wo nso wuhu wo yɔnko akoa mmɔbɔ sɛnea mihuu wo mmɔbɔ no?” (Mateo 18:23-35) Sɛnea ɔhene no de n’akoa no ka kyɛɛ no no, Yehowa nso de ɛka kɛse bi akyɛ yɛn. Dɛn na ɛsɛ sɛ ɔdɔ ne mmɔborɔhunu a Yehowa ayi no adi akyerɛ yɛn no kanyan yɛn ma yɛyɛ?\n17 Bere a yɛreboaboa yɛn ho ama Nkaedi no, yebetumi abisa yɛn ho sɛ: ‘Onua bi ayɛ me ade ma ayɛ me yaw? Ɛyɛ den ma me sɛ mede bɛkyɛ no?’ Sɛ ɛte saa a, ɛnde saa bere yi paa na ɛsɛ sɛ wusuasua Yehowa a ‘ɔpɛ sɛ ɔde bɔne firi’ no. (Nehemia 9:17; Dwom 86:5) Sɛ yɛn ani sɔ mmɔborɔhunu kɛse a Yehowa ada no adi no a, yɛn nso yebehu afoforo mmɔbɔ na yɛafi yɛn komam de wɔn bɔne akyɛ wɔn. Sɛ yɛannɔ yɛn nuanom na yɛamfa wɔn bɔne ankyɛ wɔn a, ɛnsɛ sɛ yɛhwɛ kwan sɛ Yehowa bɛdɔ yɛn na ɔde yɛn bɔne akyɛ yɛn. (Mateo 6:14, 15) Sɛ yɛde afoforo bɔne kyɛ wɔn a, ɛnkyerɛ sɛ nea wɔde yɛɛ yɛn no nyɛ yɛn yaw, na mmom ɛbɛboa yɛn ma yɛanya anigye kɛse daakye.\n18. Ɛyɛɛ dɛn na Onyankopɔn dɔ a wada no adi akyerɛ yɛn no boaa onuawa bi ma onyaa onuawa foforo sintɔ ho abotare?\n18 Ebetumi ayɛ den sɛ yebenya yɛn nuanom sintɔ ho abotare. (Kenkan Efesofo 4:32; Kolosefo 3:13, 14.) Nea ɛtoo onuawa Lily yi yɛ ɛho nhwɛso.  (Hwɛ awiei asɛm no.) Lily boaa okunafo bi a ne din de Carol. Ná Lily de Carol tena ne kar mu kɔ baabiara a ɔpɛ sɛ ɔkɔ. Afei, na okodi gua ma no, na ɔyɛɛ nneɛma foforo pii nso maa no. Eyinom a Lily yɛe nyinaa akyi no, na Carol kasa tia no bere biara, na ɛtɔ mmere bi a na ɛyɛ den ma Lily sɛ ɔbɛboa Carol. Nanso, Lily hwɛɛ suban pa a Carol wɔ, na ɔboaa no mfe bi kosii sɛ yare bi a emu yɛ den bɔɔ Carol ma owui. Ɛwom mpo sɛ na ɛyɛ den ma Lily sɛ ɔbɛboa Carol de, nanso Lily ka sɛ: “Mehwɛ kwan sɛ mehu Carol wɔ owusɔre mu. Mepɛ sɛ mihu no yiye bere a wayɛ pɛ no.” Ɛda adi pefee sɛ, ɔdɔ a Onyankopɔn ada no adi akyerɛ yɛn no betumi akanyan yɛn ma yɛne yɛn nuanom atena asomdwoe mu, na yɛahwɛ bere a nnipa sintɔ befi hɔ koraa no kwan.\n19. Dɛn na ‘akyɛde a enni kabea’ a Onyankopɔn de ama yɛn no bɛka wo ma woayɛ?\n19 Yehowa ama yɛn ‘akyɛde a enni kabea’ ampa. Momma yɛnkyerɛ ho anisɔ bere nyinaa! Nkaedi bere yi ne bere pa a ɛsɛ sɛ yedwinnwen nea Yehowa ne Yesu ayɛ ama yɛn no nyinaa ho. Ɛmmra sɛ ɔdɔ a wɔada no adi akyerɛ yɛn no bɛka yɛn ma yɛasuasua Yesu yiye, ada ɔdɔ adi akyerɛ yɛn nuanom, na yɛafi yɛn komam de wɔn bɔne akyɛ wɔn.\n^  (nkyekyɛm 18) Wɔasesa edin ahorow no bi wɔ adesua yi mu.\nSɛ yedwinnwen agyede a Yehowa fi ɔdɔ mu de akyɛ yɛn no ho yiye a, ɛbɛka yɛn anaa ɛbɛma yɛasuasua Yesu. Sɛ yegye agyede a Yehowa fi ɔdɔ mu de akyɛ yɛn no tom a, ɔdɔ a Onyankopɔn ada no adi akyerɛ yɛn no bɛkanyan yɛn ma yɛakyerɛ akyɛde no ho anisɔ. Afei nso, yebesuasua Yesu yiye\nNkaedi Bere: Ɛyɛ bere a aka kakra ma Nkaedi no adu, bere a yedi Nkaedi no ankasa, ne Nkaedi no akyi. Ɛtɔ mmere bi a, esi March, April, anaa May asram no mu


Asomafo 28:1-16 NA-TWI | Biblica\nAsomafo 28:1-16 NA-TWI\nYeduu mpoano hɔ no, ankyɛ na yehui sɛ yɛwɔ supɔw Malta so. Supɔw no sofo no gyee yɛn fɛw so. Esiane sɛ na osu atɔ ama awɔw aba nti, wɔsɔɔ gya ma yɛtoe.\nPaulo bubuu mmabaa sɛ ɔde regu ogya no mu. Ɔde regu mu no, ahurutoa bi a ogya no hyew aka no no, bobaree ne nsa ho. Supɔw no sofo no huu ɔwɔ no sɛ ɔbobare ne nsa ho no, wɔkae se, “Saa onipa yi yɛ owudifo a wanya ne ti adidi mu wɔ po akwanhyia mu nanso ɛnam ne bɔne nti, owu ara na etwa sɛ owu.”\nPaulo petee ɔwɔ no too ogya no mu a wantumi anka no. Na nkurɔfo no nyinaa ani da so sɛ Paulo bɛhonhon anaasɛ obetwa ahwe awu. Nanso wɔtwɛnee ara a biribiara anyɛ no no, wɔsakraa wɔn adwene kae se, “Ɔyɛ onyame bi.”\nNa ɔpanyin a ɔhwɛ supɔw no so a wɔfrɛ no Publio no fi bɛn mpoano hɔ; ogyee yɛn fɛw so, som yɛn hɔho nnansa. Saa bere no ara na Publio n’agya yaree atridii ne konkoruwa a aka no ato hɔ. Paulo kɔɔ ɔdan a na ɔda mu no mu de ne nsa guu no so, bɔɔ mpae maa ne ho yɛɛ no den. Nea Paulo yɛe no maa ayarefo a wɔwɔ supɔw no so no nyinaa baa ne nkyɛn ma ɔsaa wɔn yare. Wɔmaa yɛn akyɛde bebree. Yɛrebefi hɔ akɔ no nso, wɔde biribiara a ɛho hia yɛn no beguu hyɛn no mu maa yɛn.\nYedii abosom abiɛsa wɔ supɔw no so ansa na yenyaa hyɛn bi a efi Aleksandria a ne nsɛnkyerɛnne yɛ ti abien a egyina hɔ ma anyame baanu bi. Na saa hyɛn no abedi awɔw bere no wɔ supɔw no so. Yeduu Sirakusa no, yedii nnansa wɔ hɔ. Yefi hɔ no, yɛtoaa so koduu Regio. Ade kyee no, mframa bi bɔ fi anafo fam ma nnanu akyi no, yekoduu Puteoli. Ɛha na yehyiaa gyidifo bi a wɔsrɛɛ yɛn sɛ, yɛntena wɔn nkyɛn nnawɔtwe. Ɛno akyi no, yɛtoaa so koduu Roma.\nAnuanom a wɔwɔ Roma no tee yɛn nka sɛ yɛreba no, ebinom behyiaa yɛn kwan wɔ aguabɔe a ɛwɔ Apia kwan no so na afoforo nso hyiaa yɛn wɔ ahɔhobea bi a wɔfrɛ no Ahɔhodan Abiɛsa no. Bere a Paulo huu wɔn no, ne ho sanee no na ɔdaa Onyankopɔn ase.\nYeduu Roma no, wɔmaa Paulo ho kwan sɛ ɔnkɔtena baabiara a ɔpɛ na ɔsraani bi nnwɛn no.\nRead More of Asomafo 28